url: =Hosea 10 | Siantongluan\nIsrael mite ahih leh a gahpha mahmah leenggui tawh kibang hi. Cithei semsem leh biakna tau tam lam semsem uh hi. A gamsung uh cithei semsem leh biakna song a hoihbawl semsem uh hi.\nA lungsim uh manlo ahih manin tu-in a mawhna uh thuak ding uh hi. Topa Pasian in amau biakna taute suzanin, a biakna songte uh suksiatsak ding hi.\nA sawtloin hih mite in, "Topa kihtalo ihih manin kumpi i nei kei hi. Kumpi khat lel in eite-a ding bang hong hihsak thei ding ahi hiam?" ci ding uh hi.\nAmaute a kampi bek uh hi a, a kampi bekun thu genin thuciamna a bawl uh hi. Lolai-a tumakuakte sungah gunei kiak a po mah bangin thusia neihna hong khang hi.\nBethaven khua-a bawngno milim a taanna uh hangin Samaria khuapi sunga a teng mite lau-in ling ding uh a, amaute leh tua milim na a sem siampite a thum ding uh hi. A etlawmna teng a maiman ciangin a tau ding uh hi.\nBang hang hiam cih leh Assiria gama kumpi lianpa tungah siaha piak dingin tua milim kipuakhia ding hi. Thu kigen zui-in milim a biakna hangun Israel-te mindai-in maizum ding uh hi.\nTui tunga tuiphuan laam bangin a kumpite uh maimang ding hi.\nIsrael-te in milim bia-in mawhna a bawlna munte kisusia ding a, a biakna taute uh tungah ling leh kiak a po ding hi. Tua ciangin mite in mual liante kiangah, "Hong vukcip un," ci ding uh a, mual neute kiangah, "Hong dengcip un," a ci ding uh hi.\nGibeah khua-ah a khialh uha kipanin kei tungah hong khialhna uh Israel mite tawp nailo hi. Tua ahih manin Gibeah khua-ah gal in amaute pha ding hi.\nHih mimawhte thuhilhna dingin gim ka pia ding a, a thuapthuapin a mawhna hangun thuhilhna dingin minam dangte in amaute hong sim ding uh hi.\nIsrael pen limtakin a kihilhsa, an a cil nuam bawngla tawh kibang hi. Ahi zongin a etlawm a ngawngzangah kol bulhin lo khawhsak ding ka ngaihsun hi. Lokhawhna leeng, Judah ka kaisak a, lei kalhkhapna singka, Israel ka kaisak hi.\nKhai tuh bangin thuman tuhin, kei nong itna hangun a piang thuphate at un. Note Topa keima lamah nong kihei ding uh a hun hita ahih manin lo thak lei kalkham un. Tua hi leh kei hong pai-in note tungah thupha kong pia ding hi, ka ci hi.\nAhi zongin note in thusia na tuh zawsop uh a, thusia gah na at uh hi. Na zuauna uh hangin a piang gahte na ne uh hi. Note in na sakol leengte uh leh na galkap tamna uh muangkha na hih manun,\ngal in na mite uh hong sim ding a, na kulh muanhuaite uh kisusia ding hi. Kumpi Shalman in a galsimna-ah Betharbel khua sugawpin, nupite leh a tate leilak denna-in a sih mangsak hun lai mah a bang ding hi.\nIsrael mite aw, note gamtat hoihlohna hangin tu-a bang teekin note tungah thu hong piang ding hi. Galdo a kipat phetin Israel kumpipa si pah ding hi.


timestamp: atn

url: =Italian PM in tawpding hingci ~ TK Lian :: ZOMI DAILY\nDec. 5, 2016: Italian Prime Minister Matteo Renzi’ makaih Democratic Party (PD) in upadi puahphatna ding (constitutional reform) tangkpopih in zan in upadi puahphatna dingin gambup a tamzawte deihna (referendum) lakna dingin vote khia uh a, Renzi leh a pawl ten lelh hi. Hih upadi puahphatna ding lawhsapna hangin mawhpuakna khempeuh ka la hi ci hi. Italy gamte upadi pen kum 68 a upa hi a, puahphat ding a deih leh deih lo om hi.\nConstitutional Reform ding a deih “Yes Camp” kici ten referendum ah point 20 val in lel hi cih a kilat phetin Renzi in zan zingin televised address ah, “Hih government adingin ka sinna panin theihna (experience) bei ta hi,” ci-in pulak hi. Renzi in tu nitak lamin cabinet meeting sam ding a, a kitawpna (resignation) lai President Sergio Mattarella tungah khia ding hi.\nRenzi in a kitawpna thu a pulak manin tu zingsangin Asian trade ah Euro 1.3 per cent i.e. $1.0505 in kia suk pah a, kum khat leh alang sunga dingin Euro sum a kiatniamna pen hi lai hi (a beisa kum khat leh a lang sungin in a niam pen hunin Euro 1= $1.0518 ahi hi).\nRenzi kitawpna ding hangin Euro zone sunga economy gol pen thumna Italy gamah gamvai lamsang kician lo (political uncertainty) lianpi piangsak kha thei ding hi kici hi. Tu-in opinion poll ah Democratic Party (PD) leh Euro deih lo pawl ” anti-euro 5-star Movement” kicite kisu thei mahmah uh a, kikim pian den uh hi.\nTua loin Italy gam-a sumbat a hawm khia lian pen thumna Monte dei Paschi di Siena banking system ten zong tu kum sungin 5 billion euros a muh loh uh phamawh hi.\nPrevious: California ah Warehouse meikang hangin misi 30 cingta ~ TK Lian\nNext: New Zealand Prime Minister in kakhawlding ci’n genkhiavat ~ ZD


url: =US Florida ah thautawi pasal khatin Police Officer khat kapliam, naupang 4 zong Hostage in mancip :: ZOMI DAILY\nposted on 11 June 2018 at 10:51 pm Lomkholna: News, Sawltak, USA, World\nUSA, Florida State sung aom Orlando Apartment Complex ah thautawi pasal khatin Police Officer khat kapliam in, naupang 4 zong akidalnading Hostage in kem cih Fox News pan kiza hi. Sunday nitaklam in thupiang hi a, tua kapliam athuak Florida Police Officer ii aminpen ki pulakkhia nailo hi.\nHih thupiang pen Police te genkhiatna ah innkuansung akitawng buainavai Domestic Violence khat aom ciangin Police te hongki zasak cihi.\nUniversal Studios geinai aom Westbrook Apartment ah Sunday nitaklam 11:45pm hunpawl in innkuansung buaina om cih aki zaksak ciangin Police Officer khatin adelh hi a, tua Police Officer papen thautawh kap anathuak ahihi.\nTua kapliam athuak Police Officer pen nakliam mahmah in, Hospital khatah kipuakpah a, Surgery kibawlpah hi. Aliamna pen huaisia mahmah hi, ahi zongin nungtading in ki lamen hi ci’n Orlando Police Chief John Mina in News Conference ah Monday ni in genkhia hi.\nThautawipa in Police Officer pa akapliam khitciangin naupang 4 te ama kidalnading in Hostage in mancip hi. Tua naupangte pen thautawipa ii atate hiding in ki ummawh hi ci’n Police Chief in genbeh hi.\nMonday zingsanglam inzong SWAT (Special Weapons and Tactics) te thau kikapna aphual ah kimuthei a, thautawipa tawh kilemtuahtheih nadingin hanciam uh cihi.\nHostage in matcip athuak naupangte pen kum 1, kum 7, kum 10, kum 12 cihbang hipan uh a, tua naupangte bangmah akicih khakloh nading, naupang te ii Safety pen ka lunghimawh penpen uhhi. Thautawipa pen lungkimtak in hongki apding in ki lamen hi ci’n Police Chief in genkhia hi.\nVideo: A Florida police officer was shot Sunday night after a man opened fire and took four children hostage at an Orlando apartment complex, police said. The Orlando police officer, who was not identified, was responding to a domestic violence call at the Westbrook Apartments near Universal Studios around 11:45 p.m. Sunday when the suspect opened fire.\nHih thubuai Incident apianna pen nupikhat alawmpa “boyfriend” in benggawp ahih manin Police te asapna panin akipan cihi. Police Office te’n tuapa amatsawm ciangin Police Officer khat thautawh akapliam ahihi.\nTua buaina apianna Apartment Complex vengsung ah aomkha Steven Martinez kicipa in agenkhiatna ah zan alumding in kakithawi laitakin thauging kaza hi ci’n Orlando Sentinel te tungah genkhia hi.\nTua thauging kazak ciangin lunghimawh leh lauthawng in 911 te kasampah cihi. Adang Witness khatinzong 12:30am hunpawl in innmai ah kongkhak hongkikiu in, tuapen Police Officer te nahi a, amanlangin na innsung Building panin ki hemkhia in ci’n hongsawl hi ci’n genkhia hi. Innpualam ka pusuakkhiat ciangin Police Officer khat aki kapliamgawp kamukha a, alawmte’n Police Car sungah apuaksawm, apaipih laitak uh kamukha hi ci’n genkhia hi. Sawltak #zomidaily\nPrevious: China ah papikhat anaksung panin liit ahinglai aki kaihkhiat laitak Video ki khahkhia\nNext: 1MDB sumvai tawh Najib neihsa inn 2 ki buluhsak leuleu


url: =Maangmuhna 21 | Siantongluan\nTua ciangin van thak khat leh lei thak khat ka mu hi. Van masa leh lei masa maimang khin a, tuipi zong om nawnlo hi.\nMothak khat a pasal tawh a kituah dingin a kizem bangin vantung Pasian kiang panin Khuapi Siangtho ahi Jerusalem khua thak a hong paisuk ka mu hi.\nTokhom panin nakpi takin awging khat ka za a, "Tu-in Pasian omna inn pen mite tawh omkhawm ta hi. Pasian in amaute ompih ding a, amaute pen ama mite hi ding uh hi. Pasian mahmah amaute tawh omkhawm ding a, amah pen amaute Pasian hi ding hi.\nAmaute mit panin khitui khempeuh nulsak ding hi. Thu luisate maimang khinta ahih manin sihna, dahna, leh na sa-a kahna cihte om nawnlo ding hi," a ci hi.\nTua ciangin tokhom tungah a tupa in, "Tu-in na khempeuh a thakin ka bawl hi," ci hi. Tua ciangin, "Hih thute thumanin muantaak ahih manin lai-ah gelh in," hong ci lai hi.\nTua ciangin amah in, "Tu-in man khinta! Kei pen a kipatna leh a tawpna a cihna Alfa leh Omega ka hi hi. A dangtak mi khempeuh tungah nuntakna tuinak panin a khongin tui ka pia ding hi.\nA gualzo mi khempeuh in kei tung panin a ngahding thu in: Kei pen amaute Pasian ka hi ding a, amaute keima ta ahi ding uh hi.\nAhi zongin a meidawite, a lehtatte, a lampialte, mi thatte, a paktatte, aisante, milim biate, leh zuaugente omna ding mun pen sihna nihna ahi kat a kikhulna meiphualpi kuang sung ahi hi," a ci hi.\nTua ciangin gimna nunung sagihte a dimin a om hai sagih a tawi vantung mi sagihte sung panin khat kei kiangah hong pai-in thu hong gen a, "Hong pai in; Tuuno zi, a Mothak ka hong lak ding hi," hong ci hi.\nTua laitakin Kha Siangtho tawh ka kidim a, tua vantung mi in mual sang mahmah khat dawnah hong paipih hi. Vantung Pasian kiang panin a hong paisuk Khuapi Siangtho ahi Jerusalem khua a hong lak hi.\nTua khuapi pen Pasian vang tawh te ziazua a, Jasper suangmanpha bangin taang a, Kristal suangmanpha bangin siang kilkel hi.\nA kulh sahin sang mahmah a, kulhkongpi sawmlenih nei-in, a kongpite-ah vantung mi sawmlenih om a, a kulhkongpite tungah Israel minam sawmlenihte min kigelh hi.\nNisuahna lamah kongpi thum, leilu lamah thum, leitaw lamah thum, nitumna lamah thum mah om hi.\nTua khuapikulh pen kulh tawphah suang sawmlenih tungah a kiciang hi a, tua suangtawphahte tungah Tuuno sawltak sawmlenihte min kigelh hi.\nKeima kiangah thu a hong gen vantung mi in tua khuapi, a kulhkongpite leh a kulh a tehna dingin kham kibawl tehna ciang khat a nei hi.\nTua khuapi a pang kikim linlian a, a dung a vai a kikim ahi hi. A ciang tawh khuapi a teh ciangin tai tul leh za nga bang pha a, a dung, a vai, leh a sanna kikim hi.\nA kulhpi zong ama zat tehna tawh a teh ciangin pi za nih sawm khat guk a sang hi.\nA kulhpi dingin jasper suangmanpha kiciang a, a khuasung pen kham citak tawh a kibawl hi a, limlang bangin siang kilkel hi.\nTua khuapi kulh suangtawphahte pen suangmanpha namkim tawh kizem hi. A masa-in jasper suangmanpha, a nihna-ah sapfira suangmanpha, a thumna-ah agate suangmanpha, a lina-ah emerald suangmanpha,\na ngana-ah onik suangmanpha, a gukna-ah karnelian suangmanpha, a sagihna-ah khrisolait suangmanpha, a giatna-ah beryl suangmanpha, a kuana-ah topaz suangmanpha, a sawmna-ah khrisoprase suangmanpha, a sawmlekhatna-ah jakinth suangmanpha, a sawmlenihna-ah amethyst suangmanpha tawh a kizem hi.\nA kongpi sawmlenihte kep sawmlenih tawh a kibawl hi a, kongpi khat ciangin kep sabit khat ahi hi. A khuapi sung lampite kham citak vive hi a, limlang bangin a sung kimu paisuak thei hi.\nA Vanglian Topa Pasian leh Tuuno pen khuapi biakinn hita ahih manin tua khuasungah biakinn dang ka mu kei hi.\nPasian minthanna vang pen khuavak hi a, Tuuno zong meivak hi khin ahih manin tua khuapi in nitaang leh khataang cihte kisamlo hi.\nTua a taang sungah leitung mite lam pai ding uh a, leitung kumpite in a neihsa khempeuh uh hong paipih ding uh hi.\nZan khuamial hun cih omlo ding ahih manin kulhkongpite khak hun cih omloin a tawntungin kihong paisuak ding hi.\nLeitung mite hauhna leh liatnateng tua khuapisung hong kitunpih ding hi.\nAhi zongin a sianglo, a hoihloin a gamta mi, zuau a gen mite kuamah lut theilo ding uh a, a nungta mite a kigelhna Tuuno laibu sungah a min a omte bek tua khuapi sungah lutthei ding uh hi.


url: =Zomi National Day- 2012 ah ZNC in Thupulakna nei - TUNGZANG NEWS\nZomi National Day- 2012 ah ZNC in Thupulakna nei\nKawlgam sungah ni thupi tuamtuamte sung pan Kawlmite le mual mite kibelpawlkhopna i neihni ( Union Day) zong ni thupi lua mahmah khat ahi hi. Hih Kibelpawlkhopna ( Union Day) apiankhiatna ding in General Aung San le mualmi makaite in Shan State, khuaneu khat ahi Panglong khuaah thukimna lai bawlin, khutpi mekna nei uh hi. Tua hi in, hih Union Day tawh kisai thukimna pen Kawlte in mau bek hamphatna/ thuneihna in hong zangh uh a, tuni ciang dong Kawl mite ukcipna le niam niamna nuai ah ki om toto ahi hi.\nHih banga gamtatnate uh hangin tuni dong Kawlte le mualmite kikal ah a khangkhang in kido/ kilangpanna nasia mahmah hi. Tua bang kawm kalah Union Day pen mangngilh theih ding hi lo ahih manin, General Aung San maban atanu Daw Aung San Suh Kyi le tuhun mualmi makaite in akizom toto ahi hi. Tukum Union Day zong Daw Aung San Suh Kyi inn huang sungah nasiatak kibawlin, mual mi makai khempeuh le Pu Chin Sian Thang (President-ZNC) te kihelin, Aung San Suh Kyi tawh nasiatak holimna nei thei cih kiza hi.\nMualmi makaite sungah Pu Chin Sian Thang pen Aung San Suh Kyi in a muan mahmah khat ahihna thute zong gen ahih manin, Zomite makai thupi anei kha i hihna hangin, angtan huai le lungkim huai mahmah hi. Hih Union Day tawh akizomto ahi Zomi (Chin) National Day cihte zong nithupi mahmah khat hi-in, hih Zomi National Day nisim in Union Day or Panglong Agreement te pulakkhiat loh phamawh den ahi hi. Tukum 64 cinna Zomi Nam Ni ading Zomi National Congress in thupulakna (Statement) nasiatak nei uh hi. Tua hih manin Union Day le Zomi National Day pen kikhenthei ngei lo ding ni thupi ahi hi.\nSource of Statement and Photo by: Engbiak,


url: =President Trump gampualam zinkhiat kipanta: Saudi Arabia :: ZOMI DAILY\nPresident Trump gampualam zinkhiat kipanta: Saudi Arabia\nposted on 20 May 2017 at 11:24 pm Lomkholna: News, Sawltak, USA, World\nDonald Trump pen US President asepzawh gampualam zinkhia ngeinailo hi. Ahi zongin tu’n gampualam zinkhiat hongkipanta a, tuni Saturday zingsanglam in Saudi Arabia gam ii khuapi khat ahi Riyadh City ah zinkhia cih BBC pan kiza hi.\nUS President Trump ii amasa penpen “first foreign trip” pen Saudi Arabia gampan kipan in, tuapanin Israel, the Palestinian territories, Brussels, the Vatican, Sicily gamte ahzong zinkawikawiding hi. Gampualam zinkhiat masakpen akigawm in ni 8 sung ziakaiding kici hi.\nTulaitak President Trump gampualam azinkhiat hangin anutsiat innlam ah FBI Director James Comey nasep khawlsakna tawh kizui in buaina tampi omlai kici hi.\nPresident gamdang khualzinna ah azi First Lady leh atanu Ivanka te nupa inzong zui uhhi. Atanu Ivanka pen White House Adviser khatin Donald Trump in azat hi a, ahi zongin khasumpiak hilo “unpaid” in azat ahihi. Tuaban ah apasal Jared Kushner zong Trump Administration ah Key Member khatin akizang ahihi.\nSaudi Arabia gampen ihtheihsa mahbangin Muslim gam hi a, numei tepen alu uh tuamkul hi. Abeisa asawtnai hetlo in British Prime Minister Theresa May leh German Chancellor Angela Merkel tezong Saudi Arabia gam nahawh uh a, Headscarf nazang uh himahleh President Trump ii azi leh atanu in Headscarf zanglo citciat uh ahih manin lamdang kisa hi.\nBekthamlo in abeisa 2015 kumlai in First Lady Michelle Obama in Headscarf azatloh pen Donald Trump in na gensia ngei citciat a, ahi zongin ama hunciangin azi leh atanu pen Headscarf zangsak tuanlozel hi.\nTuahunlai in Donald Trump in hihbangin Twitter tungah na gelhkhia citciat hi. “Many people are saying it was wonderful that Mrs. Obama refused to wear a scarf in Saudi Arabia, but they were insulted.We have enuf enemies”\nTuaban ah Donald Trump in Election Campaign abawl hunlai in Muslims te US gamsung ah “Security Concerns” hangin lutding tawmvei khakcipding cih hi a, ahi zongin President asepzawh gamdang azinkhiat masakna pen Muslim gam hicitciat hi.\nRelated: Donald Trump in President asepzawh khakhatsung in nasep 235,000 kibehlap ~ ZD\nSaudi Arabia King Salman in President Trump pen limtak in vai nadawn a, bekthamlo in “Saudi Arabia’s Highest Civilian Honour” cih pahtawina zong King Salman in President Trump napia cih kiza hi.\nPresident Trump ii khualzinnading Agenda pen anuai abang ahihi:\nPrevious: Malaysian Police te’n Sabah ah temtawi vankhamzuak khat kaptuk\nNext: Malaysia, Terengganu sungah Operasi 10 vei kibawl in mi 47 kiman, Myanmar 5 kihel\nVondeih Kep Ding – 24 (Pau Khan Kap)\nUS Tulsa pan Nu Cing Muan Huai (Phaiza, Buansing) in hongnusia\nMandalay ah palik te’n Pistol, thautang honkhat, vankham honkhat mankhia ~ ZD


url: =Hebru 13 | Siantongluan\nKhrih sungah unau bangin na ki-itna uh na zomsuak un.\nKhualmite hoihtakin zin na do ding uh na phawk un. Mi pawlkhat in vantung mite zindo ahihlam a phawklopi-in a do na hi gige uh hi.\nAmaute tawh thong a kiakhawm bangin kingaihsunin thong sunga om mite na phawk un. Note zong leitung pumpi mah tawh a nungta lai na hih manun gimna a thuak mite na phawk un.\nMi khempeuh in nupa thu thupi ngaihsut uh hen la, zite pen pasalte tungah citakin, pasalte zong a zite uh tungah citak uh hen. Pasian in a thangtat mite leh nulepa mawhna a gamta mite tungah thu khen ding hi.\nSum deihluatna tawh na kipelhna dingun na nuntakna uhah kikem un la, na neihzah uh tawh lungkim un. Pasian in, "Note ka hong nusia ngei kei ding a, ka hong tamasak ngei kei ding hi," hong ci hi.\nTua ahih manin kimuanna lungsim tawh hangtakin, "Topa, kei hong huhpa hi a, ka lau kei ding hi. Kua in bang hong cihzo ding ahi hiam?" ci ngam ni.\nNote tungah Pasian thu a hong gen, nidanga na makai masate uh phawk un. Amaute nuntakna leh a sihna ziate uh ngaihsun un la, amaute upna bang na neihna dingun hanciam un.\nJesuh Khrih pen zani, tuni, a tawntungin kibang ngitnget hi.\nThuhilhna lamdang a tuamtuamte zui-in lam man panin pialkha kei un. A zui mite tungah bangmah phattuamna a piangsak theilo annek tuidawn tawh kisai ngeina zuihna in thahatna hong pia theilo a, Pasian hehpihna bek in i lungsim hong thahatsak thei hi.\nJew biakbuk-ah na a sem siampite in biakna tau tungah a kipia biakna sate nekna ding thu neilo uh hi.\nJew Siampi Lianpenpa in mawhna hangin biakna dingin Siangtho Pen Mun-ah a ganhing sisan paipih a, ahi zongin a ganhing pumpi pen giahphual pualamah kihaltum hi.\nTua mah bangin Jesuh in zong ama sisan tawh mite mawhna a siansak theihna dingin khuapi pualamah a si hi.\nTua ahih manin eite zong a pualamah pai-in Jesuh tawh maizumna thuakkhawm ni.\nEite-a dingin hih leitungah a kip khuapi omlo ahih manin a hong piang lai ding khuapi a zong ihi hi.\nTua ahih manin Jesuh tung tawnin amah i biakna-in i kam tawh ama min pulakin Pasian phat tawntung ni.\nKhatlekhat tungah thuhoih kibawlin na kihuh ding uh mangngilh kei un. Hihbang gamtatnate pen Pasian a lungkimsak thei biakna ahi hi.\nNa makaite uh thu na mang un la, a genna uh bangin na gamta un. Pasian kiangah amaute in a nasepnate uh a pulak ding uh ahih manin tawlnga loin note hong lunghimawh tawntung uh hi. Amaute thu mang le uh cin a nasepna uhah lungdam mahmah ding uh a, mang kei le uh cin dahpipi-in na sem ding uh hi. Dahpipi-in a nasepna uh note-a dingin zong phattuamna a om tuan hilo hi.\nKote-a dingin thu hong ngetsak niloh un. A tawntungin na a manin sepnopna lungsim nei ka hih manun ka lungsim uhah kisuanna omloin siang mahmah hi.\nNote kiangah Pasian in kei hong paisak kik baih theihna dingin nakpi takin thu na na ngetna ding uh ka hong thum pha nuam hi.\nAma sihna hangin Tuucing Lianpa suakin, a sisan tawh tawntung thuciamna a kipsak i Topa Jesuh pen sihna panin a thokiksak, eite tungah nopsakna a hong pia Pasian in,\nama deihna bangin na na septheihna dingun a kisam thuhoihte khempeuh note tungah hong guanin, ama lungkimna bangin i gamtat theihna dingin Jesuh Khrih hangin eite sungah na hong sem hen la, Khrih in a tawntungin minthanna ngah paisuak ta hen. Amen.\nSanggamte aw, hih ka hong laigelh pen sau khollo ahih manin hih ka hong hanthotna thute limtakin na ngaihna dingun ka hong thum hi.\nI sanggampa Timoti zong thong panin a suahtak khitna thu ka hong theisak nuam hi. Amah hong pai baih nak leh note kiangah ka hong pai ciangin ka hong tonpih ding hi.\nNa makaite uh leh Pasian mi khempeuh na hopihsak un. Italy gam panin a hong pai mite in note hong hopih uh hi.\nNote khempeuh tungah Pasian hehpihna thupha hong tung ta hen. Amen.


url: =MAILAM LAI TAWH NASEP ZIA DING. Rev. Job Nang Khaw Thawng - Laibu Saal\nHome > ZOMI SIAMSIN MAGAZINE [ Vol 2 > MAILAM LAI TAWH NASEP ZIA DING. Rev. Job Nang Khaw Thawng\nMAILAM LAI TAWH NASEP ZIA DING. Rev. Job Nang Khaw Thawng\nMAILAM LAI TAWH NASEP ZIA DING\nKa damloh zawh 1990 kuma kipan lai tawh nasepna tawmtawmin ka sem toto a, kipawlna tuamtuam pan pahtakna, pahtawina laipi tampi ka ngah banah a diakdiakin April 19, 99 ni-in ZCLS pan le Oct 29, 06 ni-in Zolentaang (Japan) pan ‘Mimal khat laibu tambawl pen,’ cih pahtawina ka ngah ciangin ka lunglah dam mahmah in, ka khasiat lah suak mahmah hi. Banghang hiam cih leh Tedim mite’n lai tawh nasem tek hileng, kei ciangciang in pahtawina ngah nai hetlo buang ding ing a, tu’n kei ciangciangin pahtawina ka ngah ciang, lai i sep hetlohna lam kilang ka sakluatna ahi hi. Tua manin ka lungdamna le ka dahna kikim hi.\nI. Bang hang Lai Tawh Nasem lo I Hiam?\n1. Itna veina lainatna taktak nei zo lo\nI tu i tate adingin itna, lainatna taktak nei hile’ng lai tawh naseploh hithei lo hi. I sih ciangin a nungta laite i nusiat theih gamh, van manpha tampite lak panin laibu mah amanpha pen, a topen pen ahi hi. Van le nadangte kitot kiselna, kisialhna vive hi a, laibu hanga kitot kiselna om ngei nai lo hi. Zomite letsong lian i kipiak ciangin, blanket puanza, taubeelkang cih khawng hi-in mipilte letsong a kipiak teh laibu mah kipia uh hi.\nManglai thei khat in, ke’n Manglai thei ngawn ing ci-in tua Manglai pen Zolai suahsawm kei leh cik ciangin tua Manglai pen Zolai-in i simthei tam? Kawllai thei khat mah in, ke’n Kawllai thei ngawn ing ci-in tua Kawllai pen Zolai suahsawm kei leh Kawllai theilote’n cik ciangin tua Zolaiin a simthei tam? Lai nasepna i cih pen ei’ theih nading ciang bek hi loin, ei’ theihzah a thei nailote kiangah hop sawnna, muhsak sawnna ahi hi.\nTua nasep nadingin itna taktak, veina taktak, lainatna taktak i neih kei leh a kisem zo ding hilo hi. Mipil misiam tampitak in lai tawh na a seploh uh, a kinloh mawk uh pen khangsawn tu le tate it taktak zolo, vei taktak zolo uh hi, ka ci ngam hi. “Sai a sih ciangin a ha nusia a, sahang a sih ciangin a vun nusia hi”, a kicih bangin i sih ciangin i tu i tate adingin nusiat neihkul buang hi. Singlamteh tungah i degree kithuap liang napi, laibu khat zong bawllo, article gina nangawn gelh nuamlo cih mawk pen i degree suan ngam huailo hi. A zumhuai, a kekseu, a kizanglo degree suak mawk hi.\nTua ahih manin lai tawh nasem, thului taamkam gelhgelh cihte pen itna veina lainatna a nei taktakte hi-in, a semlote a veilo taktak mah ahi uh hi. Article khat in bangzah man cih kituat theilo hi. Na tuat sawm leh a laidal bek hi loin, a itna a veina tawh tuatbeh lai in.\n2. Supthuak, leibat lawhin nasem nuam lo.\nKawlte’n lai tawh nasepna pen “na” thum tawh a kisem hi, ci hi. Deihsakna (apwem), uukna (0goem), supngamna (tepfem) ci uh hi. Man mahmah ka sa hi. Zomite ading deuhdeuhin nekval takval tawh kisem hi peuhmah lo hi. A kizawnlawh a kileibat lawh tanghial hi. Innkuan khat i zingmeh nitak meh Ks 200/ 300 ahih loh hun tamveipi om a, lai nasepna pen tulsawm tulza hi.\nZomi mipil lai-uuk, lai nasem mahmah khat in “Thawngno aw, lai nasep bel haksa mahmah in ahi zongin, nang le kei peuhmah in haksa ci ngei kei ni, i zawn leh zawnlawh ni, i sih leh sihlawh ni, ei’ tunga hong ding mi tampi om zo hi”, hong ci khiankhian hi. Hi taktak ka sa hi. Ka lai nasepna teng tawh khamkhi, khutzungbulh lei ding hile’ng kualsawm val ka ngawngah ka ok zota ding hi. Lai tawh na ka sep manin tulza tampi ka batlawh hun tamveipi om hi. Ahi zongin, khamkhi zang khat awhding sangin, laibu hoih khat tawi ding ka ut zaw hi. Na inn sungah bang manpha pen, vangil pen bang, hong kici leh laibu mah ka ci ding hi.\nZomi Lai Siangtho Sanga Siapi khat in a Golden Jubilee Laibu sungah “Ka mawtaw pen ka U tungah lungdamkohnain ka pia a, ko nupa’ gamh ding ahih leh ka laibu neih teng uh hi ding hi,” ci tanghial hi. Mipil ahih zahin laibu manpha a sakna kilang mahmah hi.\nLai nasep pen lei kibalo theilo hi. Sum kilomzatin kinen ngah hi. Thakhatin kizanga damdamin kingah kik hi. Sumlu kitam suak hi. Mi khat in lai tawh nasepnaa sumzat pen “Hai dima om antang pen, lawnkhia, thehkhia a, tang khatkhat-a topkik, kholkik tawh kibang hi”, ci hi. Cithei leh cisiam ka sa lua mahmah hi. Kibang linlian mah hi. A sazianin sumh loin meet a, a meet lam kimu loin sumbul kingah zolo zel hi. Sup dinga kibawl hi lo, a meeta zuak hi napi, kikhol tuamzo loin, kinenngah luatna tawh a maimang suak zelmawk hi.\nA sumtangin sumh i cih hangin, a thuin sumh loin kimeet hi. Laibu khat’ man pen sum tawh kituat theilo hi. A laibu sunga thu’ manphatna, a kinuntak pihna tawh kituat zaw hi. Laibu khat a mawknain kimawk piak thei a, tampi taka hong lei zong om thei hi. Tua manin laibuman kituat thei lo hi.\nTua manin Zomi lai uuk lai nasem peuhmah supthuak, leibatlawh hi, cih kimu kithei khin ahih manin, a ngaplo peuhmah in lai nasep sem zolo mah ding uh hi. Lai uuk laikinte’n ahih leh supthuak a nasep zong nuamsa veve in, leibatlawh liang zong maitaii lawh, kipaklawh veve zen hi. I bawlsa laibu khat i khut tawh tawi liuliau a, a sim khinsate’n “Na laibu bawl manpha lua, thupi lua, phattuam lawh ing” hong cih pen tehpih ding om lo lungdamna le kipahna taktak hi-in i gim i tawl, i sup i baina teng bei-in kimangngilh lian a, thathak kingahkik pah hi. Zomi lai uuk lai nasem nuam teng a zawng, a cimawh deuh teng ahih sese minam bup hamsiatna hi.\nII. Lai Tawh Nasep Zia Ding\n1. Article gelhgelh mai ding\nLai tawh na i sepnop leh lai gelhgelh phot mai ding hi. Gelhgelh lel ding hi. Siam ke’ng cih kul nai lo hi. Hoih ke’nteh cih kul nailo hi. A siam lo khat in gelh ngeikei leh siam ngeilo ding hi. Cimtaak het loin atat phot ding hi. Laisiam a minthangte thakhata siam om lo hi. I gei-ah laibu laidal, laikung a vom a san, a phiatna, a kicingin koih ding hi. Kisap bangbang zat ziauziau theih hi ding hi. Ballpen nuamlo, tuisuaklo cihte peuhmah omsak lo ding hi.\nGelhsa peuhmah hoih leh hoih takei leh enkik pahpah se lo ding hi. Cimtaak loh hun teh enkik pan ding hi. Khatvei gelhsa khatvei enkik le’ng puahnop khelnop om pahlian hi. Tua pen khantohna hipah hi. Tamveipi enenin, gelh kikkik zo le’ng a hoih semsem ahi hi. Khatvei gelh khatvei et bek tawh laibu kisuah ngeilo hi. Leitungah vial 400 vei ki-en pha laibu om hi.\nHi thei hileh eimau’ gelh pen ei’man en loin midang khat ensak zo le'ng hoihzaw hi. Ei’khialhna e'n kimu theilo hi. Cimtaak a i sim teh awlmawhna tawm hi. Kawlte’n “Kampau zakhat laimal khat,” ci ahih manin laimal khat pen thupi mahmah, lauhuai mahmah hi. Tampi gelh le’ng i etkik the siam i kisak zong om in, siam i kisakloh zong hong om hi. Lawmlawm aw... i kicih zong om in, hi bang cianga gelh thei higawp ing, i kicih zong hong om hi.\nTua manin lai tampitak gelhgelh phot ding hi. Thupi- thupilo ci loin gelhgelh phot mai lel in. Ka lungsim sungah bangmah hong suak kei ci-in na gelh kei leh hong suak ngeilo ding hi. Gelhgelh phot le’ng hong suaksuak ding hi. Naupaai loin nausuak theilo hi. Inndei tuam i neih zawh leh hoih hi, i neih zawh kei leh a lemna mun en in, niangphan hawp kawm, cih khawngin gelh ding hi. Hih munah lengla kideih pha lo hi. Gamlumna kilau hi. Mun kawmbu sung khuavak ngahna, huih siangtho ngahna mun hoih se hi. Soklek khawng muamkawm le’ng nuam hi. Laibupi khat sunga gawm neinai sangin dal 40 bu tampi nei-in thulu khenin gelh le’ng a zonkik nuam pen hi.\n2. Laidal laibu leh ballpen vom den in.\nLai nasem lai uuk khat na hih nak leh laidal laikung, laibuno vom (kem) den ding hi. Bang huna na lungsim sungah thumanpha hong suak ding kitheikhol lo hi. Motor tung tuan lai, annek lai, dailen lai, cihte nangawnin zong hong suak thei hi. A suak laitak gelh loin denteh gelh ning na cih leh mangkik thei in, kitheikik zo nawnlo thei hi. Khuak pen cassette khui bang hiin, a kipeipei hi a, suak zelin mitzel hi. Pawlkhat in thusuak ci ding hi. Thusuak mawk hi loin, khuak nasepzia hi. A suah laitak tawm ciamteh peuh leteh na theikik lel ding hi.\nBu 4000 bang a kihawmkhia ka Lungsim Limlang pen a tamzaw zansung tenga ka gelh hi. Hih article mahmah zong September 29,‘06 nitaka hong kingen hi-in, a zingciang zingsang September 30,‘06 zingsang nai 2 (2:00 am) a ka gelh hi. Gelh gelh le’ng hong suaksuak hi. Nitak nai 8, 10, 11, zingsang nai 2, 4 khawngin hong suaknuam deuh hi. Hih hong suah ciangin meivak abaihsa le vanzat ding akicing kiginkholh kul hi.\nTua banah a toma ciaptehna zong tampi nei ding hi. Tedim=TD; Lai Siangtho= LST; Pawlpi= PP; Kha Siangtho= KST; Thuciam Lui= TL; Thuciam Thak= TT; cih bangin ciamteh in, sumbawlte’n zong Culcutta = C; Bombey=B; Dollar = laidal cih bangin zang uh hi. Hih banga a toma ciaptehna in laigelhna hong manlangsak mahmah hi. Mi’ thugen khat zong hong ciamtehsak zo hi. Etkik teh tellua lel i hih manin nuam mahmah hi.\nLaigelh pen thupi le thupilo khenpah se lo ding hi. Thupi na saklohte thupi nasak hong omkik dinga thupi nasakte thupi nasak loh hong omkik ding hi. Thupi nasak lohte thupilo hituan lo a, na theihna na tuahkhakna in ban nailo, sukha nailo hizaw hi. Na laibu lakna file lak phekleklek leteh na deih tampi omin, na deihloh tampi om ding hi. A maikum teh pheklek kik leteh nadeihte na deih nawnloh, na deihlohte na deihkik hong om leuleu ding hi. Tua manin kep gige ding thupi hi. Na hawh, na ciahna, na vakna khempeuhah laidal laikung pua den in.\n3. Sum hong sik ding zongsiam in.\nNa laigelh sate nihvei thumvei enkik inla, gelh kikkik leteh hong hoih semsem ding hi. A thuluanzia, kammal zatzia, hong simnuam semsem ding hi. Tua bangin na gelh sinsen khitteh hoih takin khenkhia inla, a bu a suah zawh nading hanciam in.\n(i) Sum le paai neite kiangah na deihna, a manphatna, a hoihna, gengen phot in. Nang hoihsak zahin amau hoihsa lo thei hi. A sum cil uh hi loin, hong muhpih khol lo, hong awlmawhpih khollo thei uh hi. Tua bangin nih le thum kiangah gen leteh sum neite’n hong sik pak thei lel uh hi. A bei ding zah, bu bawl ding zah, laimai phazah, laidal zat ding namte,... cihte a vekpi-in telkhitsa-in koih inla, hong dot ciangun dawng thei lianlian in. Tua na huh ngetna sum pen letsong ding, piaksuak ding hisak pahpah ke’n. Na zuak ding leh sum ngahkik nading ahih manin, leitawi hisak in. Khatvei hong letsongte’n nihvei hong letsong zolo a, khatvei hong leitawite’n nihvei thumvei hong leitawizo lua uh hi. Sum ah citakin thumanin leitawi na siam bangin lohkik lamah zong citak mahmah in. Laibu suah takpi inla, amau kisapzah letsong zo in.\n(ii) Computer service te, press neite tawh kimeltheih peuh leteh a batin zong na bawlbawl thei ding hi. Sum le paai i neih kei leh a bat a bawltheih lam zong hanciam ding hi. Bat a ngah ka hih teh ci-in zuak zawhloh ding zahin tam bawlpah ke’n. Computer servicete, press sepna munah batbawl a, kipiakik nawn loh a lom a tangin om mawk hi. Kilawmlo mahmah hi. Nang’ lai nasep midang supna hisak ke’n. Amau hong hehpihna zahtak in, thuman peuhpeuh lecin na ma na zomzom thei ding hi. Mi khatvei na khem zawh hangin kikhem suaksuak zolo ding hi. Na khemsa mite’n cikmah hunin hong um hong muang nawnlo dinga, nang hangin midangte a batin na pia nawnlo lai ding uh hi. Amau meltheih khempeuh in zong hong um nawnlo lai ding hi. Laibu tampi ka bawl zawhna khat pen a bata ka bawltheihna le zuak saisai a, ka lohkik theih zelna khat zong ahi hi. Amau zong nasep ngah suakin lungdam uh hi. A diakin biakna lam kumpi lamte pen saziansit (audit) ma dong kingah thei mahmah hi.\nTua ahih manin, lai nasep i sep nai hetlohna, lai ii thupitna le mailam lai tawh nasepzia ding, laibu tampi bawlzawh nadingte tel a, i sep takpi nadingin deihsakna lianpi tawh kong hanthawn hi. Hih ka laigelh pen pawlkhat in khauhsa kha ding hi. Kammal kilawm khinlo zong om kha ding hi. Lai i sep hetlohna ka muh teh khasiatna, lainat luatna tawh ka gelh zong ahi hi. A diakdiakin nautaang ta dinga ka gelh hideuh hi. A sim mimal kim tungah phattuamna, hanciamna, kipuahphatna om ciat tahen.\n- ZCLS (1999) pahtawina pen laipi khat, puanlaisan khat le dialpaak khu a, tukpaak tawh totsakna hi.\n- Zolentaang pahtawina pen laipi khat le Ks 100,000/- hi.\n- Zomi mipil khat in ka cih pen Prof. Dr. C. Thang Za Tuan hi.\n- Biakna Lai Siangtho Sang, Siapi ka cih pen Rev. Dr. Do Sian Thang, (ZTC- Principal) hi.\nItem Reviewed: MAILAM LAI TAWH NASEP ZIA DING. Rev. Job Nang Khaw Thawng Description: Rating: 5 Reviewed By: Cinpu Zomi


url: =Hunthak numei le khantohna ~ Pau Sian Lian :: ZOMI DAILY\nposted on 29 December 2018 at 3:48 pm Lomkholna: Article, Pausianlian\nHunthak numei le khantohna (Modern Women and Development) ~ Pau Sian Lian\nLeitung bupah mi billion 7 a omna lakah 1.3 billion pen zawn le ngauna sungah om lai uh hi. Tua 1.3 billion sungah numei te 70% hi mawk uh hi. Hih numeite’ adingin zawnna pen sum le pai neih lohna ciangbek hilo-in, mite’nawlkhinna, thu neihtheih lohnate thuak uh a, duh leh deih zong genkhiat khuan ngahlohna hi.\nLeitung bup nasep a kici khempeuh a nai-in kituat hileh numei ten sehthum suah sehnih (2/3) sem uh hi.\nAhi zongin leitung bup sumlut a ngahte a ki-et teh numeite’n za-ah-sawm (10%) bek ngah kha uh hi.\nLeitung bupah van leh na neihna (world’s property) lakah numeite’n a min uh tawh aneih khak uh van le na pen 1% bek hi.\nLeitung bupah khangham lai simtheilo, laigelh theilo mi million 876 ki-om in, tua lakah numeite pen 2/3 hi uh hi.\nLeitung bupah tan lang pan tan li (primary school) a kah khalo naupang million 77 omin, tua lak ah numeite pen 60% hi-uh hi.\nHih dinmun tuamtaumte hangin leitung bup gam tuamtuamte’ kipawlna (United Nations) te’n 2015 teh zawhloh phamawh a tupna pi ahi leitung bupah zawnna a lang khiam ding cihna uh ah, numeite thapiakna leh pasal numei liangko kikimna zong a seppi ding uh thu (8) lak pan a thumna-ah na hel pah uh hi. Hih pen kumtullom khantohna geelna pite (millennium development goals) kici hi.\nMihing khantohna (human development) tehna-ah sang pilna pen a kilim hel mahmah thu khat ahi hi. Sang pilna a nei numite’n sang a kah kha ngeilo numeite sangin nau neih dan zong siamzaw-in, nau neihzah ding zong ciangtan siam zaw uh hi. Nausiat tawm zaw-in, a tate uh damsuah zaw uh hi. A tate mahmah uh zong sang kahsak hamtang zaw tham uh hi.\n2000 kum lai pek in US innkuan lai (Census) ah a ki-et teh nupa thum sung pan khat in a zi’ khasum tawh a pasal le inn kuanpih vak hi. Papi ¼ in innah a tate kem uh a, a zite uh zumkah zaw hi. 1924 kum in US nupi 87% in innah a tawmpen nai (4) hun la-in inn na sem uh hi. 1977 kumin 43% kiamsuk han in, 1999 kum teh 14% hisuk lai hi. Pilna siamna khanna le sum le pai zatna hamsat semsem man hangin innkuan le tate vak nadingin numeite’n a pualam nasepkhiatna a neih uh kilim nial ngam nawnlo hi. Gammite ngiat in zong nupi sa a pualam nasep neihna a khan hanhanna pen siatmuh nawnlo-in, phal mahmah ta-uh hi.\n1995 laipek in Virginia Slims poll ah a ki-et teh numei guk pan khat, pasal nga pan khat in numeite’n a tate kepkawm-in a pualam ah na a sep uh phallo uh hi. Thum pan khat in phal mahmah uh a, a dangte’n bel numeite thuthu hiziau cilel uh hi. 1997 kum teh nasep nei ta neisa nupa sawm pan kua in ka lung uh kim mahmah lel cita uh hi. Nupi khat-in “ko buaipih pen numeite’n a pualam na sem ding maw, semlo ding cih hi tadih peuhmah kei-in, a pualam nasep kawmmah in tate koi cih leng hoih takin kikhansuah thei ding hiam?, cih hizaw” na ci hi.\nLeitung bup numei pasal liangko kimna-ah a khauhpai pen gam sawm sung ah Philippines gam na kihel zo hi. Ahi zongin a dang gamte ahih leh numeite’ dinmun suk mahmah lai hi. Sen gam phadiak pen ta khat neihtheihna policy (one child policy) hangin ta numei deih masa khollo-uh a, a nu’ gil sung pekin nauno pen numei ahih leh kisusia pah ngekngek hi. Tua ahih manin pasal numei phazah kikimna ah uang takin kikhai a, tua a nu’ gil sungah suksiat thuak numei te pen, “a kimansuah numeite” (missing women) ci-in min kivawh hi.\nIndia leuleu ah mo kipina a om teh a numei lamte’n movan apiak uh kul hi. Movan lian pipi piakhia-uh a, pia kei le uh pen a tanu uh kuama’n deihsak lo tawh kibang ahih manin nu le pate a na lau sim gige uh hihtuak hi. Tua kawmkal-ah mo man pen a numei lamte’ ut bangbang, kizawh zahzah piak theih hilo-in, pasal lamte’ nget zahzah hanciam takin piak dingdan hi lai hi.\n2001 kumin UN lam Naupangte’ kepna kipawlnate’ muhkhiatna-ah Nepal gam bang numei 7% in kum 10 a phakma-un mo kikhak–in, 40% pen kum 15 a phak ma-un pasal a kinei sak hih tuak hi. Kum tawm lai-in pasal neihna-in nau paaina-ah tampi nawngkai sakin naupangte’ cidamna zong nakpi takin susia hi.\nNi tumna gamlam a numeite’ dinmun le nisuah na Asia gam lam a numeite’ dinmun kikhaihna pen uang mahmah ahih lam kimu khia hi. Kawlgam le Zogam a om numeite’ dinmun pen Asia gam pawlkhat te zahin a suksiat gawp sam loh hangin khangto tuan veva nai hiaulo ahih lam kimu thei hi. Numeite’ thugen kithusim lo-in, mothak a neite bang “Na mo-uh a kizen na?” cih dotna kinei masa pelmawh hi.\nU sung nau sung ah zong sihna manna ahi zongin, lungdamna ahi zongin om leh kikhopna-ah innteek thupulak dingin pasalte mah kigen sak den hi. A innteekte’ sungthu a thei zaw pen in innteek nu ahi phial zongin amah kizangsak lo-in, khual gamla pan innteekte’ sung thu taktak zong a telpih meello beh sung pan u ham khat peuh kigen sak thei hi. Numei pasal cih hilo-in innteekte’ lungdamna taktak a genkhia thei ding mi teel ding hizaw hi.\nKipawlna tampi-ah khuanu khuapa (myo mi, myo pha) kici napi-in pasalte bek kihel den mai hi. Beh le phung tutkhopna khat peuhpeuh ah zong tokhom tengah kilawm taleh kilawm ta keileh pasal hi limlim pongte kitusak-in mun kipia masa hamtang hi.\nA diakdiak-in nitumna gam lamte bang mihing khat’ngahtheih thu (human rights), mihing vang neihna (human dignity) cihte a kipan suaktakna (freedom) cihte ultung sak phadiak uh ahih manin pasalte’n a zite utut-in kizothawh thei nawnlo hi.\nNgeina luite ultun sak\nKhuapua, gampua lam aate theinuam\nMailam a ding a mannei tampi geel den\nPilna sinna(education) le leitung nate’ thu(science)te thupi sak\nWomen empowerment i cih-in, numeite pasalte’ liangko tungah tuto sak veuvau ding cih hisam lo-in, pasalte tawh liangko kikim sak ding hi zaw hi. Tua bek thamlo, numeite innngak sak hithiat a dop ding hi lo-in a pua lam-ah pilna sinsak, thu sinsak, sangkah sak, na sepsak ding kisam hi. A pualam pan thu theihna hong hau le-uh amau makaih a tate limtak hong pantah kik theih ding hi, cihlam hizaw hi. Numei thuneihsakna i cih ciangin Eve-in Adam kiang a kikham singgah a neksakna pen mawh lo hi cih bangin mawh pengsakna hilo zaw-in, tua bang a khialhpih kik loh na dingin pattah ding hi, cihlam hi zaw hi.\nNumei le pasal kihel kipawlna, mipi omkhopna khat peuhpeuh ah a huamkim thei penin makaih theih nadingin numei le pasal mah in makai khawm leh picing semsem pen ding cih ahi hi. Banghang hiam cihleh numeite’ gilnat numeite bekmah in thei pen hi. Makai teelteh a pilna siamna le matutnate (achievement) et mah bangin ahihna (idenitity-beingness) zong et kul veve hi. Numeite zong numei ahihna hangun kihel kul a, numei sung pan a navak, thuthei zawdeuhte teelkhiat ding ahi hi. Numei limlim ahihna uh tawh bel amau ading mun a om hamtang kul hi.\nA diakdiak-in kipawlna tuamtuam-ah hi theileh makaite’ sungah numeite 30% ciang peuhmah helhuai masa hi. Gentehna-in veeng maikai lakah 30% numei hih hamtang sakna zong hipah hi. Tua numeite mah in mipi sung a numei, naupangte’ haksatna a thei taktakte uh ahi hi. Numeite’ kisap taktak a pil mahmah pasal pa-in zong theisiang tuanlo hi.\nVaihawmna tawh kisai-in mipilte’ gentheih khat-in Titanic tembaw pen khutsiam mahmah, mipilte’ lam hi-in kibung hi. Noah tembaw pen mi mawkmawk pawlkhat lam hi-in leitung mite le ganhingte hon zo hi, a cih mah bangun, numeite zong Pasian tawh limtak hunla-in Pasian lamlahna tawh na ngah peuh le uh Pasian in gualzawh pih lel ding hi.\nNumeite makaihna-ah hel limlim phot lehang, amau zong hong hanciam pah dingin, a siam pah vangvang kei zongun hong siam toto lel ding hi. Kuamah a siam sa-in suak omlo hi hang. Tua khit teh a makai lak-ah hong kihel le-uh naupang, khangthak numei note’n ei numeite zong makai kisuak thei mawk veh ee, hong ci ding uh, makai lungsim amau le amau hong kiguan ding uh a, hong hanciam to pah ding uh hi. A lungsim uh zong hong kiging zo ding uh hi. Pasal numei a kuakua Pasian lamlah na kisam uh hizaw hi.\nThukhat-ah women empowerment cih ciangin, mipi lak-ah thuthei lopi kamtam sak suasua ding cih hisam lo hi. Mipi lak-ah picing tak-in hong makaih theih nadingun pantah ding cihna zong ahi hi. Innsung ah zong nute’n nibup puansawp-in a gim a tawl uh tangin puansawp na (washing machine) leisakna, gam lakah sing zong, inn ah pua kaikai-in, tuate tawh zingsang bup an a huanin hun a beisak tangun, meitawh an huanna (rice cooker) leisakna cihte in zong numeite’ tha le ngal, hun tampi dawn uh a, inn le lo vai, pilna siamna a zon nadingun hun tampi neih beh sakzaw ahih manin hahbawl huai hi.\nZomite’n numeite tawh kisai-in hih gou le gamh luahna, khang kisimna cihte i buai pihpih laitak, amau tawh khang kisim kei, numei sum mu theite kiphasak lua i cihcih laitak-in minam dang gamdang numeite’n Hlutdaw sung khawngah na kihel ziahziah ta, vuanzi khawng na sem, kumpite ngaihsutpia khawngin na kihel ziahziah ta uh hi. Mikang, mivom sungah Kawlpau, Mikangpau-in thu gen-in, na kipei ziahziah ta uh hi. Kawllak, mikang lakah zong sum bawl-in na leng ziahziah ta uh hi. Tua laitak ei Zomi numeite pen inn sungah anhuan, innphiat ciangbek in i koih khak ding ka patau simsim hi.\nZomi numeite pen sum le pai zonna-ah kizen mahmah uh hi. A diakdiak in Tedim gam bang ci le hang lam dungteng ah numeite’ makaih sumbuk zuakna vive hi. Tua numeite thapiak kul hi. Panpih kul hi. Gamvai (politics) lam ah zong numeite’ theihna niam mahmah hi. Kiteelna (election) a omteh a kihel zo ngam dingin panpih ni. A diakdiak in Zomi numeite in ngeina pawite ah kihel nuam sa mahmah uh hi. Biakpiakna, nopna dahna le khuado pawi, lungdam bawlte ah kizen mahmah uh a, amau lo-in a pianglo hiphial mawk hi. Tua munte ah vai khat peuhpeuh khensat ding a kisapteh numeite tawh kikup hamtang huai hi. Amau khensatte zong thalnial huai pah lo hi.\nNumei le Biakna makaihna:\nNumeite pen makaih siamlo-in, muanhuai lo hi. Biakpiakna-ah zong makaih sak huailo hi cihthu kigen den hi. Leitung bupah pawlpi mi tampen a nei Dr Yonggi Cho-in ka pawlpi hizah ta-in a khantohna-in ka nupite’n veeng kikhopna ah citak tak in a kihelna hang uh hi, cih thu geen bel-in nei hi. A pawlpi-ah numei upa tampi om hi.\nNumei le sumlepaai:\nNumei pen sum le pai vai-ah a muang zo ngiat lo mi honkhat om hi. Leitung bupah sumbul pia-in summeet bawlna a siam, Nobel prize bang angah Muhamad Yunus in numeite bek sum leitawi ngam ing, amau a sumte uh mawkzat ngamlo-in zathuaina munte bekah zang hi, na ci hi. Sum leitawi a piak awn tampi omin tua lak pan 90% pen numeite bek ahi hi.\nNumei le Nainganzi:\nLeitung gam tampi-ah numei president sem, prime minister sem tam mahmah ta hi. India gam kumpi zumte ah numeite’ makaih khuate-in tangpi tangta kisap sem zo zaw cih mu-uh hi. (Gtn, tui siangtho vai hawmsak). Numei khua makaite’n pasalte sang golhguk (bribery) nelo zaw uh ci hi.\nGamvai, biakna vai a kipan thukhensatna bawlna, thukhun suaihnate-ah numei le pasalte’n kikim takin kihelna kupkhopna nei thei kei le uh, kensatna khat peupeuh ah a thuzawhte’ gen bang peuhpeuh kimang kha ziauziau mawk hi.\nZogam pen Kawlgam ah a zawngpen gam hi-in, mipi bup pan 73.3% pen zawnna piciang nuai-ah kiom lai hi. Khasim i ngah zah sum khempeuh lak pan 75% pen an le meh lian-in a kizang hi-in, a diakdiakin buh leina-in kizang hi. Tua nangawn zong a lim a al, cidam nading hi peuhmah lo-in, sihkham na ciangbek ahi hi. Tua ahih manin Zomi, Zosuan tate’n a bucing khantohna taktak i ngah nadingin numeite kihelna lo tawh kitangtung theilo ding hi. Kinusia theilo hi. Zomi numeite zong hih gam ki-ukna hunthak ah meidawi, lungneu den keei nawnlo-in, Pasian ading, gam le minam nopsak theih nadingin hangsan tak-in paungam, phungam, sepngam kul hi. Pau Sian Lian\nUnited Nations Industrial Development Organization. (2003). A Path Out Of Poverty: Developing Rural And Women Entrepreneurship. UNITED.\nPrevious: ZAM Thupuak :: 30 Dec 18 (Kidawm ciatni)\nNext: Zomi Movement – (Kei’ teldan leh lunggulhna)


url: =Laithiangtho (Kumhpite Khatna 7-8) ~ Thu Tatuam (Siyin News)\nLaithiangtho (Kumhpite Khatna 7-8)\nTuesday, March 31, 2015 Laithiangtho Dokna No comments\n1. Solomon in akumpi inn, kumh bangza sung sa ziam?\n2. Solomon thukuenna munh sia ___ zongh kici hi.\na. Thukhen kongpi\nb. Thiangtho munh\nc. Kumpi tokhum khaan\n3. Solomon ii sap Taungo taw nasep thiampa ii min?\n4. Solomon ii taungo tuikuang sung tui gallon bangza ta ziam?\n5. Solomon maan lai thikseakna munh?\nb. Benjamin ngam\nc. Jordan kuam\n6. Thiangtho bel munh ah khamh meivak khuam bangza om ziam?\n7. Bang tha in Thukham Thingkuang sia biakinnpi ah kikoi ziam?\na. Tha Sali tha\nb. Tha kua tha\nc. Tha nga tha\n8. Thingkuang bang ahi zawk biakinn sungah khuataang ziam?\na. A puak laitak\nb. Koi zawk\nc. A puak sawm laitak\n9. Solomon in bang maingat tu thupi sak ziam?\n10. TOPA in akua tungah Israelte sia ama ii mi ci ziam?\n11. Biakinn aapna avawt lai khui bangza taw sangaw bikana vawt ziam?\n12. Biakinnpi aap lai nibangza poai khaam ziam?\na. Ni thum\nb. Ni Sali\nc. Nipi nii\nKumpite Khatna 7\nSolomon ii Kumpi Inn\n1Solomon in a ten natu Kumpi inn sa sii hi, a man natu in kum sawm le kum thum hai hi. 2-3Lebanon Thingtang Khaan sia pi 150 sau a, pi 75 zai in, pi 45 saang hi. Cedar khuam sawm le nga veu ngual thum om hi, tuate tungah zawlliang kithung hi. Innciingdap sia cedar hi a, vanh senna khaante tung liap hi, tuate zongh khuam in nang hi. 4A pangte ngeal ah khelki ngual thum om hi. 5Tua a kongkha te le a khelkite sia kingh li nei veu hi a, taciang pang tunga khelki ngual thum teng sia ngual khat le ngual khat kimaingat hi.\n6Khuampi te ii Khaan a kici sia pi 75 sau a, pi 45 zai hi. A tung panin kisiin a, khuam in nang hi.\n7Kumpi tokhum khaan sia thukhenna khaan zongh kici a, Solomon in thu a khenna mun ahi hi, tua zongh suat panin tuukpite dong cedar thingpheakte taw kituam hi.\n8Solomon ii tenna inn sia Thukhenna Khaan ii inn nung sangah inn dangte sak bangma in kisa hi. A zi Egypt Kumpipa ii tanu atu zongh tua taw kibangin inn sak sak hi. *\n9Hi innte theampo, a leitual pi kihel in, phungkawng pan kipan bitha dong suang taw kivawt hi. A suangte sia a suangkhuk ah a pha tu a kidei cia kivawt a, a sung le a pua panghte sia thingatnaam taw kingiamh hi. 10A phungkawng tu sia suangtum liante suangkhuk ah kivawt a, pawlkhat sia pi sawm le pi nii hi a, pawl khat sia pi sawm le pi nga sau hi. 11Tuate ii tungah a pha cia tu a kidei za ki at sa suang pawl khat le cedar thingpim te taw kisa hi. 12Kumpi inn leitual, Biakinnpi leitual sungnung Biakinnpi tumna khaan sia ii pangte sia suang ngual thum simin cedar thingpim ngual khat veu kicial in kisa hi.\nHuram ii Nasep\n13Solomon in, taungo taw nasep a thiam Tyre khua ah a teang, khutthiamna a nei Huram a kici pasal khat sam hi. 14A nungta nawn ngawl a pa sia Tyre pan hi a, ama zongh taungo taw nasep a thiam khat ahi hi; a nu sia Naphtali pan ahi hi. Huram sia a ciim, khutthiam nasep a seam ngei sa ahi hi. Ama in taungo taw na seam tu in Solomon Kumpipa ii samna saang hi.\nTaungo Khuam Ngual Niite\n(2Khang tangthu 3:15-17)\n15Huram in taungo khuam nii sung hi, khat simin pi 27 sau a, a kiimkot sia pi 18 khawng pha hi, tuate sia biakinnpi inn tumna mun ah koi hi. 16Ama in khuampite ii tung khu natu in taungo pi 7 le lang a sau zongh vawt sii hi.. 17Khuamte ii a dawn sia thikkhau kipheakte ii lim le 18taungo taw a kivawt talee nga ngual nii zongh sung hi.\n19A tung a sitna sia unok kung bangin kivawt a, pi 6 sau a, 20tuate sia a pumin a kivawt a sitna thikkhau hual ii tungsia ah kikoi hi. Talee nga pum zanii ii lim sia ngual nii in a sitna kiim ah kivawt hi.\n21Huram in hi taungo khuamte nii sia Biakinn tumna mai ah koi hi; thangsang a sia Jachin ci a, saksang a sia Boaz kici hi. Unok bangin a kivawt taungo sitna te sia khuamte ii dawn ah koi hi. 22Unok paak taw kibang taungo khuamlu zepnate sia tua khuam tungah kinga hi.\nTabangin taungo khuamte tungah nasepna kiman hi.\n(2Khang tangthu 4:2-5)\n23Huram in tuikholna sia a beam in vawt hi, pi 7 le lang thuk a, a kuang mai sia pi 15 ahi hi, a kiimkot sia pi 45 ahi hi. 24Tuikholna ii a ngong kiil kiim ah tau uum nga lim ngual nii in a tui kholna taw cipin taungo taw kisung hi. 25Tuikholna sia pua sang a ngaa khuital lim sawm le nii te ii nungzaang ah to sak hi, thum sim in mun khat sang tek ngaa hi. 26Tuikholna ii saanna sia letmat 3 saa hi. A ngong sia hai ii ngong taw kibang a, a pua sangah paal in, unok paak bangin vawt hi. Tuikholna in gallon 10,000 bang taa hi.\n27Huram in taungo taw leang sawm vawt hi; khat simin pi 6 sau in, pi 6 zai a, pi 4 le a lang saang hi. 28Tuate sia taungo pheak kingh li nei taw kivawt a, a kiim pan a mung taw ki uum in, 29tawpi lim, khuital lim le cherubim lim taw tua taupheakte kizeam hi; a uumna mungte a tungnung sia le a nuai nung sia ah tawpi le khuital lim om a, a kimeak limte kivawt hi. 30Leang khat ii sim in tau mui li veu kithua in, tau zawl tungah kibul hi. A leang ii kingh li simin kuangpui nanna tau taw a kivawt khuamno om a, tuate sia a kimeak limte taw kizeam hi. 31Kuangpui ngak natu a tungah a beam valh pui khat om hi. Ama in leang tungah letmat 18 dok to a, leang sungah letmat 7 tum suk hi. Ama ii kiim ah thing ngelh kivawt hi. 32A leangmuite sia letmat 25 saang hi, amate sia taungo pheakte ii nuai sia ah om a, a leang zawl te a leang inn taw sa khat in kivawt hi. 33Leangmuite sia ngalleang te ii mui taw kibang hi; a mui zawl, a mui kiil le a muipei letna khuamno te le a mui zawl tumna bu sia taungo vive ahi hi. 34Leang khat ii sim ii a kingh a nuai ah nanna te zongh leang taw sa khat ma ahi hi. 35Letmat 9 a beak taungo kual khat leang tungah om hi; tua ii nanna le taungo daalpheakte sia leang taw sa khat ahi hi. 36A nanna le taungo daalpheakte sia cherubim, tawpite le palm thingkung te ii lim taw kizeamin, lim a kimeakte taw a awngna theampo ah kizeam hi. 37Tua hi a hi bangin leangte kivawt hi; amate khat le khat kibang hi, a phak cia le a pianzia kibang kim hi.\n38Huram in leang khat atu khat veu kuangpui sawm vawt hi. Kuangpuite khat sim ii a kuangmai pi 6 veu zai hi, taciang kuang simin gallon 200 taa hi. * 39Ama in leang nga sia Biakinnpi ii thang sangah koi a, a om lai nga teng sia sak sangah koi hi; tuikholna sia nisuana thang sang kingh ah koi hi.\nBiakinnpi Zepna Vanhte ii Sazian\n(2Khang tangthu 4:11; 5:1)\n40-45Huram in beal, leiluana kawpheakte, kuangte zongh vawt hi. Ama in Solomon Kumpipa atu in TOPA ii Biakinnpi atu a nasep man hi. Hi sia ama ii vawt teng ahi hi;\nKhuamdawn ah kuangno taw a kibang khuam lu sitna nii,\nKhumte ii lu ah a kipheak thikkhau lim\nKhuam lu zepna kiimkot ah 100 veu ngual nii in a kisuai, talee nga lim 400\nTuikholna a pua khuital sawm le nii te ii lim\nBealte, kawpiate le kuangte\nBiakinn vanh zak tu Huram in Solomon Kumpipa atu a vawtte sia a kinawt taungo taw kivawt hi. 46Kumpipa in tuate theampo sia Jordan Kuam Sukkoth le Zarethan kilaklaw ah thikseakna munah vawt sak hi. 47Solomon in hi taungo vanh te khai a tee bua hi, banghangziam ci le amate sia tam lei ahikom a ngitna kituat ngei ngawl hi.\n48Solomon in Biakinnpi atu kham vanhte vawt sak hi: biaktau, Pathian piak tu anluum sabuai, * 49A Thiangtho Bel Mun ii mai a meivak khuam sawmte, nga sia sak sangah, nga sia thang sangah; paakte, mei-innte le taidepte; * 50haite, mei-inn mii na, kuangte, meikam kenna beal; A Thiangtho Bel Mun le Biakinnpi kongkhate ii pattaate. Hi nate theampo sia kham taw kivawt hi.\n51Kumpipa Solomon in Biakinnpi tungtaang ah nasep tu teng a man ciangin a pa David ii TOPA tungah a aap sa teng sia, ngun kham le a dang nate sia vanh senna khaan sungah koi hi.\nKumpite Khatna 8\nThukham Thingkuang sia Biakinn ah Kipaipui\n(2Khang tangthu 5:2- 6:2)\n1Tua zawkciang Kumpipa Solomon in Israel ngam sung nam le, be le phungte ii lampuite sia David ii khuapi Zion panin Jerusalem Biakinnpi ah Thukham Thingkuang sia tua tu in ama kungah sam hi. * 2Amate in Ethanim tha, tha sali tha Buk Poai hunin hong kikhawmtua uh hi. * 3A lampuite theampo hong kikaikhop zawkciang, thiampite in Thukham Thingkuang hong laamto uh a, 4taciang Biakinnpi ah hong pua uh hi. Levi te le thiampite in TOPA ii ompuina Puanbuk le tua taw kisai vanhte zongh Biakinnpi ah paipui uh hi. 5Kumpipa Solomon le Israel mite theampo Thukham Thingkuang ii mai ah hong kikhawmtua uh a, khui le tuu tam mama sangaw biakpiakna in ngo uh hi— tam lei ahikom kisim zo ngawl hi. 6Tua zawkciang thiampite in Thukham Thingkuang sia Biakinnpi sungah hong tum pui uh a, cherubim te ii nuai A Thiangtho Bel Mun ah koi uh hi. 7A tha uh a kizaakte in thingkuang le a puakna molte siin uh hi. 8A Thiangtho Bel Mun ii mai san tak ah a dingte bek in tua molte ii mongte mu thei a, tua ngawl po in koima pan kimu thei ngawl hi. (Molpumte sia tu ni in tua munah om lai hi.) 9Thukham Thingkuang sungah, Egypt ngam panin Israel mihingte hong pusua lai in Sinai mual tungah TOPA in amate taw kiciamna a vawt lai in suangpheak nii Moses ii koite ngawl, na dang bangma om ngawl hi. *\n10Thiampite Biakinnpi hong nusiat tu ciang thakhat thu in tua Biakinnpi sia meeikaai taw kidim in, 11TOPA ii ompuina hu in khuataang ziazua taw hong kidim a, amate in a tavuante uh seam tu in pai kik thei nawn ngawl hi. * 12Tua zawkciang Solomon in thungen hi:\n“Nang, TOPA in van ah ni na koi hi,\nhi napi meeikaai sung le khuazing sungah om tu na teal hi. *\n13Tu in a tuanngen biakinn khat kong sak sak zo hi,\na tawntungin na ten natu mun ahi hi.”\nSolomon ii Mihonpi tungah A Pauna\n(2Khang tangthu 6:3-11)\n14Mipite tua munah a din uh ciangin Kumpipa Solomon in amate maingat tu in kihei a, taciang ama in mipite atu in Pathian ii thupha nget sak hi. 15Ama in, “Israelte ii TOPA Pathian pok vun! Ama in ka pa David tungah a kamciam kholet a, 16‘Egypt ngam panin ka mite ka paipui hun pan kipan, Israel ngam bup sungah kei hong kibiak natu biakinnpi sak natu khuapi dang ka teal bua hi. Ahihang, ka mihingte uk tu in David nang kong teal hi,’ ” ci hi. *\n17Taciang Solomon in a kampau zom a, “Ka pa David in Israelte ii TOPA Pathian a biak natu biakinnpi khat sak tu ngeal hi, * 18ahihang TOPA in ama munah, ‘Kei atu biakinnpi na sak nop sia maan ni hi, 19ahihang nang in na sa ngei batu hi. Na tapa, nangma ii tapa in ka biakinn hong sak sak tu hi,’ *\n20“Tu in TOPA in a kamciam kholet hi. Israel kumpi tu in ka pa za ka laih hi, taciang Israelte ii TOPA Pathian atu in Biakinnpi ka sak sak hi. 21Egypt ngam panin ih pute a pusua pui lai in TOPA in ih pute taw kiciamna thukham suangpheak nii a om Thukham Thingkuang sia koi natu mun zongh ka vawt sak hi,” ci hi.\nSolomon ii Thungetna\n(2Khang tangthu 6:12-42)\n22Taciang mipite ii omna biaktau mai ah Solomon dingin, a khut laamin, 23thu ngen hi, “Israel ii TOPA Pathian awng, tungsang vantung ah ahizong, nuaisang lei tungah ahizong nang taw a kibang kuama om ngawl hi! Na mite taw na kiciamna na kholet a, taciang amate in thin theampo taw na thu hong nit ciangin na itna amate tungah na lak hi. 24Ka pa David tungah na kamciamte zongh na kholet hi; tu ni in na kammalte theampo tangtung zo hi. 25Taciang tu in Israel ii TOPA Pathian awng, ka pa tungah kamciam na vawt dang khat sia, ama ii na thu hong nit bangin amate in kidopna taw hong ni po le, na suan na paalte sung pan khat in Israelte ii kumpi in maang tawntung tu hi, na ci sia zongh nong tangtun sak natu thu kong ngen hi. * 26Tua ahikom tu in Israel ii Pathian awng, na naseam pa ka pa David tungah kamciam na piakte theampo zongh tangtung sak in.\n27“Ahihang, Aw Pathian awng, nang leitung ah teang thei takpi tu ni ziam? Vantung theampo zongh nang hong huam tu in lian tham ngawl hi, tua ahikom hi Biakinnpi kei sak sia lian khom thong tu ziam? * 28TOPA ka Pathian awng, kei sia na naseam pa khi hi. Ka thungetna hong za tan a, tu ni a kong ngetnate hong pia tan. 29Hi Biakinnpi sia nang hong kibiak natu in na teal sa hi mun sia a sun a zan in na cing in. Hi Biakinnpi sang nga in thu kong nget ciangin hong za tan. * 30Kei ii thungetna le na mite ii thungetna te hi mun maingat in hong nget ciang hong za tan. Vantung na inn sung panin hong za tan a, hong mai sak tan.\n31“Mihing khat sia midang khat tungah khial hi ci in a kimawsiat ciangin, a khial ngawlna a kilangh natu in kiciamna nei tu in hi sung Biakinnpi biaktau ah a kipaipui ciang, 32Aw TOPA, vantung panin na ngai in a, na naseamte tungah thu hong khen tan. A maw sia tungah a kiphu bangin thukhenna na vawt in a, daan na pia in, a maw ngawlte na tha in.\n33“Na mihing Israelte sia nangma tungah hong khial hu in a ngalte in zo a, taciang amate in nang sang hong heak in, kiniamkhiakin maw mai sakna hong ngen le, 34vantung panin na ngai in. Na mite ii khialnate mai sak in a, taciang a pute tungah na piak sa leitangh ah na ciapui kik in.\n35Na mite in a khial uh hu in nguatuite na khaam le, taciang amate kisiik in hi Biakinnpi sung nga in kiniamkhiakin thu hong ngen le, 36vantung panin na ngai in. Kumpipate le Israel mite ii mawna na mai sak in a, a maan a ngamtat natu amate na hil in. Taciang Aw TOPA, na mite ii a tawntung a neisa tu in na piak hi na leitangh tungah nguatui na puak suk in.\n37“Ngam sungah kialpi tungin, ahibale pulpi tungin, ahibale ankungte vuisa in hallum in, ahibale khaumaw hon in a lal sak ciang, tua ahibale na mite a ngalte in a sim ciangin, tua ahibalaile amate sungah natna satna a om ciang, 38amate ii thungetna na ngai in. Israel na mite khat papo in thin tak taw heena lakin, hi Biakinnpi sangah a khut uh zan in thu hong ngen le, 39ama te ii thungetna na za in. Vantung na inn sung panin amate na ngai in a, na mai sak in, na hu in. Nangma bekma in mihingte ii thinsung khuangaisutna te he ni hi. Misim in ama taw a kiphu bangin a tungah na seam in, 40tasia ciangin a pute tungah na piak sa leitangh tungah amate in teangin na thu hong ni tu hi.\n41-42“A khuala a om ngam dang mi khat in na minthanna za in, na mite atu na lianpi na sepna za in, hi Biakinn ah hong pai in thu hong ngen ahile, 43a thu ngetna na ngai in. Vantung na tenna pan na za in a, vawt sak tu in hong nget teng na vawt sak in, tua hile leitung mite theampo te in Israel na mite ii hong heak bangin hong he tu uh a, na thu hong ni tu uh hi. Tasia ciang amate in hi Biakinnpi nang atu ka sak sia nang biak natu hi ta a, ci in he tu uh hi.\n44“A ngalte uh taw kido tu in kuankhia in na sawl ciang na mite in nang tungah thu hong ngen a, koi sung po ah a om zong na teal sa hi khuapi le hi Biakinnpi nang atu ka sak sia sang hong nga in nang tungah thu hong ngen a ahile, 45amate ii thungetna na ngai in vantung panin na za in a, zawna na pia in.\n46“Na mite in khialna vawtin hong langpan ciang— khialna nei ngawl khat zongh om ngawl ahi ciang— na thin uukin, a ngalte in zo sak in ngamdang ah thongtaak tu in a paipui ciang bangza po in tua ngam sia a khuala ta zong, 47na mite ii thungetna ngai in. Tua ngam pan amate kisik kikin na tungah a phat ngawlna le a mawna pualaak in thu hong ngen le, amate thungetna na ngai in, Aw ka TOPA awng. 48Tua ngam ah amate in thin tak le a maan takin kisiik in, ka pute tungah na piak sa ahi, hi leitangh, na teal sa hi khuapi hi Biakinnpi nang atu ka sak sia maingat in thu hong ngen le, 49tasia ciang amate ii thungetna na ngai in. Vantung na inn sung panin amate thungetna na ngai in a, taciang amate tungah hesuakna na nei in. 50Amate ii mawna le tualngal a hong dinnate na mai sak in a, taciang a ngalte in amate sia hesuakna na nei sak in. 51Amate sia na mihingte hi a, meiphual lingh mama taw a kibang Egypt ngam pan na pusuak sak sa te hi.\n52“Vaanglianpipa TOPA, na mihing Israelte le a kumpite tungah maipha na pia tawntung in, taciang amate ii thungetna na za in a, amate in hu ngen in hong sap ciangin a thungetna uh na za in. 53Ka pute uh Egypt pan na laakkhiat lai in Moses tungah na son sa bangma in mihing namte sung pan amate sia nangma mi tu in na teal sa ahi hi,” ci hi.\nA khak bel Thungetna\n54Thungetna teng TOPA tungah a vawt zawkciang khut laamin khupdin a, a om na biaktau panin Solomon hong dingto hi. 55Ama in tua munah a kikhawm mite theampo tungah Pathian ii thupha a piak natu awnging tak taw ngen hi. Ama in, 56“TOPA pok vun ama in a mite munah ngal kilemna kong pia tu hi ci in a ci bangin ngal kilemna hong pia hi. A naseam pa Moses tungtawn in kamciam ngo takin a piakte kho takin len hi. * 57TOPA ih Pathian sia ih pute taw a omkhop bangin ei taw zong hong omkhawm tahen; hong nusia ngei heak hen a, hong taisan heak hen; 58ama dei bangin ih nungtak thei natu le ih pute tungah a piak thukham le thupiakna te ih kepcing thei natu in, ama in ei ama ii thu a ni tu in hong vawt tahen. 59TOPA ih Pathian in ama tungah ngetna le thuumna ka vawtte a tawntungin hong teptee sak tahen. Israel mite le a kumpipate tungah nisimin a kitaangsap uh bangin ama in hong hesuak tawntung tahen. 60Taciang leitung minamte theampo in TOPA ama bek Pathian hi ci in he tu a— a dang Pathian om ngawl hi ci in he tu uh hi. 61No, ama ii mite in TOPA ih Pathian tungah thumaan tawntung vun a, a thukham le a thupiakte tu ni a na nit uh bangin ni tawntung tavun.”\n(2Khang tangthu 7:4-10)\n62Tua zawkciang Kumpipa Solomon le mipite in TOPA tungah sangaw biakpiakna vawt uh hi. 63Ama in khui 22,000 le tuu 120,000 sia kipawlkhop biakpiakna in pia hi. Tabangin kumpipa le a mite in Biakinnpi aapna vawt uh hi. 64Tua ni ma in ama in Biakinnpi mai leitual zanglai sia, thiansuana vawt hi, tua munah ama in sangaw biakpiakna haltumna te vawtin, antang biakpiakna le nganno thau te taw kipawlkhop biakpiakna vawt hi. Ama in hi bangin a vawt sia banghangziam cile taungo biaktau sia hi za ta biakpiakna atu in no leih hi.\n65Tua mun Biakinnpi ah Solomon le mipite theampo in Buk Poai sia ni sali sung khaam uh hi. Tua munah Hamath Mualciangh tek pan le thangsang Egypt ngamngi pan hong pai a tam mama mihonpi khat kikhawmtua uh hi. 66A ni liat ni ciang Solomon in mipite cia sak hi. Amate in ama pokin a lung uh dam hi, banghangziam cile TOPA in a naseam pa David le a mi Israelte thuphate a piak hu ahi hi.


url: =Sanginn meikang: unau 3 sihkhat in si & meikatna ahang ki theicianlo :: ZOMI DAILY\nposted on 15 September 2017 at 10:21 am Lomkholna: Malaysia, News, Sawltak, World\nMalaysia, Kuala Lumpur khuasung aom biakna sanginn khat meikatna hangin akihelkha sangnaupang te ii anu apa te bekthamlo, mipi mahmah inzong kidahpih, ki khasiatpih mahmah hi. Tualak ah meigong nupi khat adingin khasiat huai phadiak hi. Atate 3 takin sihsan uhhi.\nHih nupinu pen kum 29 bek aphapan hi a, abeisa kum 8 hunlai in apasal in sihsan ahih manin meigongkhat ahihi. Amahguak in atate pasal 3 apattahtoh hi a, zanni sanginn meikang lakah atate athum in asi lakah kihelmawk ahih manin, khatsiat huai phadiak hi.\nTua meigongnu ii ameltheih nupi khatinzong mStar te tungah agenkhiatna ah katute 3 tak in hongnusia cih katheih ciangin kakhasia mahmah hi. Apa un abeisa kum 8 lai in hongnusia, tu’n atate 3 takin hongnusia leuleu. Kasungpan apiang kasi kasa, kata te mahbangin ka it ka ngaih hi. Abawlpa deihna ci hikeileng asiding in naupang lailua mahmah uhhi. Naupang te nutsiat anu apa te’n bangci thuakzawhding? ci’n kapkawmkawm in genkhia hi.\nMalaysia Prime Minister Datuk Seri Najib Tun Razak inzong khasiatpih mahmah a, Malaysia gam adingin khasiat mahmahni khat hi “A sad day for Malaysia” ci’n genkhia hi.\nHih sanginn meikatna ahangpen zanni in Electric Short Circuit hiding in ki ummawh a, ahi zongin hoihtak aki kancian ciangin hihpen Short Circuit hiloding hi ci’n City Fire and Rescue Department director Khirudin Drahman in genkhia hi.\nForensic Investigation leh Energy Commision te’n hih sanginn School Building ii Electric Main Switch pen bangmah siatna omlo ahih manin, Short Circuit hangin meikuang akipan hiloding ci uhhi.\nTuaban ah meikuang pen thakhatthu in kilawhphei ziahziah hi. Short Circuit hileh Main Fuse pen asiatding banah meikuang pen hihzah in manlanglo in, Minute 30 sungbang akizelhkim nadingin ahun lading hi ci uhhi.\nSangnaupang asuakta te ii genkhiatna ah meikuang pen Hostel ii apualam kongkhak panin hongkipan cihi. Tua ahih manin sangnaupang te asunglam ah awkcip uhhi.\nVideo: Zahid urges tahfiz schools to comply with safety requirements\nTuaban ah anhuanna Gas bung, Gas Canister nihzong kimu a, tuate hangin meikuang pen manlangsak mahmah hiding cihi. Tua ahih manin hih meikatna pen apualam panin adang akihel khatpeuh omkhading hi ci’n Fire Department te’n genkhia uh a, Investigation pen bawlbawllai ci uhhi.\nSangnaupang asilo khat ii genna ah sanginn ah akizang Gas Cylinder tepen Green Color hi a, ahi zongin tua inntungah meikatni kamuhkhak Gas Cylinder tepen Yellow Color hi in, lamdang kasa ci’n genkhia hi.\nSangnaupang te nulepa te’n thuak haksa samahmah mawk unciai maw… Sawltak #zomidaily\nPrevious: North Korea te’n Japan gamlam ah Missile thaupi khatvei lotphei leuleu\nNext: Penang khuasung ah guahtui tamluatna hangin tuikhanggawp


url: =Tulaai leitung Thuthang Tuamtuam Updates September 22, 2014 :: ZOMI DAILY\nTulaai leitung Thuthang Tuamtuam Updates September 22, 2014\nposted on 23 September 2014 at 8:58 am Lomkholna: Catholic, Khawmpau, Myanmar, News, World, Zomi\n· Kawlgam sung Mualtung mi thautawi te palaai ahi NCCT leh Kawlgam gaalkaap te palaai ahi UPWC te Yangon khua pi ah a 6 veina thukikupna September 22 ni in kipanta uha, ni 5 sung kaaiding ci uhhi. HIh kikupna sung ah abeisa hunsung a thukimna angah zawh mahmah loh uh thu 4 te kikumding ci in NCCT makaai khat ahi Dr Lian Mung Sakol in genkhia hi.\nHong Kong gam ah Democracy mantak tawh ki ukna China gamte in apiak nading deihna tawh Hong Kong University sangnau pangte lungphona September 22 ni in kipanta uha, mipi tulsawm lompha uhhi. Hih lungphona peen atawmpeen ni 5 sawtding a ahizong in China gamte in Democracy man apiakmasiah kizom toto ding ci in sangnau pang makaai khat in genkhia hi.\nSyria gam Turkey gamtawh agamgi nehlam ahi Kobane khuapi leh akiimteng ah IS migilo te in lading in leilam tawh nasiatak in do uh ahihman in Turkey gamsung ah Kurdish September 22 niciang 130,000 cing ta hi. Iraq gamsung a om te US keh pawlten nasiatak in do himah leh Syria gamsung a IS te tuni ciang kuaman do ngam lian naaipak lo uhhi.\nAfghanistan gam ah President ding a cingtuak leh meetang thuman lohna hang a azo alel aut lo President candidate nihte ahi Mr Ashraf Ghani leh Dr Abdullah Abdullah te in kipumkhat a panmun kikim hawmnatawh nasemkhawm ding in September 21 ni in suaikaaikhawm uhhi. Tun Mr Ghani in President seemding a gam ki ukna tawh kisai in Dr Abdullah in thuneihna neiding hi.\nLeitung a akizelh khaak ding akilau mahmah khat ahi Ebola natna lungno tawh Africa gam ah misi tu in 2,800 ciang kahto ta a, misi tamsemsem ahihsamhang natna lungno kiam seemseem ta hi ci in WHO ten in September 22 ni in taangkokhia uhhi.\nTulaaitak a Russia gam a President aseem ahi Vladimir Putin kumi nasepna alangpang Russia Opposite party te kigawmkhawm in mi 50,000 vaal in Russia kumpi in Ukraine gamsung asukbuaina thakhat in akhawlnading leh Gaalkaap apuak nawnloh nading in Moscow khuapi ah September 21 ni in lungpho na nasiatak in neikhawm uhhi.\nEU gamsung Muslim gam ahi Albania gamsung ah nai 11 sung Pope Francis September 21 ni in khualzina nei a, Mipi 250,000 tawh Mass Tirana khuapi ah abawlkhit ciang Albania President pa tawh kimukhawm hi. Biakna hai up mipawlkhat te in Biakna peen hiamgamtat nading sa in Pasian deihna hi ci in amau le amau ki um mawkmawk uh hi. Ahizong in Pasian deihna peen daihna le kilemna hizaw ci in Pope in genkhia hi.\nPrevious: Zomite’ Heipi ~ Lai Siangtho Tangthu\nNext: Thuthak Tomkimcing 22 Sep 2014\nMidang le nang kibang lothei ~ Job Cinpi\nThuneihna maw i buaipih?\nMalaysia gamsung Election hunciang buaina aomleh sepziading kisin kholhna nei\nIndoensia’s Yogyakarta Airport ah vanleng akumlaitak lampialkhia ~ ZD\nKawlgam kitelpi ding gal-etna ~ T. Sawmlian\nUS gamsung khualzinna pawlkhat – 26\nChristian Hymn te’ tangthu: Ong Sit Tel In\nTulaai Leitung Thuthang Tuamtuam Updates June 1, 2016\nMalaysia gambup ah Friday zankim akipan Operasi nasiatak kipanding\nHongnusia Peter Lianpi dahpihna ~ Zomi Catholic Community


url: =Ka muhpak US Gamthu pawlkhat (15) ~ Awn Za Pau :: ZOMI DAILY\nposted on 4 October 2015 at 8:29 am Lomkholna: Article, Awnzapau, Theihhuai\nSSC kici (Social Security Card) hongpiak nak leh US kumpi in tavuan hongla pahdan suak hi. Hong puksisak lo ding a hong kom hong khoi hongkhual ding hi pah hi. Nasep na ngah kei leh zong nasep na ngah maciangciang an hong ngawlsak lo ding hi. Food Stamp ci in khasum tawm bek a sangte a’ding ‘poverty line’ kici, mizawng ciangtanna khat nei hi. Kha khat in mi khat bek ahih leh bangzah, mi nih leh thum a hih leh bangzah cih bangin a mi om zah leh a ngah huaizah ciangtan aa, tua zah sang’ aa tawm zaw sum lut a ngahte in kumpi huhna ki-ngen thei hi.\nNasep sem kimlai hong kikhawlsak leh zong kisiau thei pah hi. Tua bek tham loh in innkuan sungah cidam lo leh na-vaak lo tha zawngkhal om leh naupang no hi ta leh uham khin hi ta leh a zawngkhal a cidam loh huhau in huhna pia lai uhhi.\nAhih hangin kumpi sung a sumlut pen upmawh tuat pak leng zong minute khat minute nih sungin a million a sim sum a lut ahih manin bangmah lunghihmawh luat dingin ka ngaihsun kei hi. USA kumpipen hau cihtak a hau ahihi. Sum lah lut cihtak a lutlut ahihi. (azom omlai hi…) Agelh: Awn Za Pau\nPrevious: Muh ciil Melbourne – 8 ~ Hau Za Cin\nNext: Khaikam ah dongtuakte innmun ding kizong ~ Lian Tuang\nYangon ah Mingalar Zuakphualpi Meikang!


url: =Tate tungah hih Ngasa thumte nagen hamtang un :: ZOMI DAILY\nposted on 5 November 2018 at 9:53 am Lomkholna: CinNgaih, News\n(1) Chum Salmon Ngasa\nChum Salmon Nga anu pen tui in, atui khitciang akigamla lo mun khat pan in atui te ciing hi. Atui te hong keuh takciang ngasa neute in an hong zong thei nailo uh ahihman in apianna nu ii sa pen hong ne uhhi. Chum salmon anu pen ngasa neu (atate) petna nekna nasakna pen hacip in hong thuak tentan hi. Ngasa neute hong khantak ciang anu uh pen atate nekna hangin aguh bek hong omlai hi. Chum salmon ngasa anu pen leitung ah amanpha penpen ahi nute itna pen mi theiding a genkhia hetlo a piakhia ahihi. Chum salmon ngasa pen nu itna tawh akidim ngasa nam khat hi.\n(2) Northern snakehead\nHih ngasa namte in tui in, atui khitciang amit tang nihte taw ci hi. Ngasa pen mittaw ahih manin a anding zong theinawnlo in gialkial na thuak hi. Atui pan a hong keuh ngasa neu tul tampite in anu uh an gawla asih ding pen en ngamlo uh ahih manin khatta khatta in anu ii kamsungah anu tha omna ding anding in lut uhhi. Anu uh anuntak hang ngasa neute nuntakna pen 10 ah 1bek om hi. Anu uh adingin akhangmoi lai un anuntakna uh pia khia uhhi.\nNorthern snakehead ngasa te in nulepa te pen azahtak ngasa ahihi.\n(3) Solamon ngasa\nKum sim kumsim in tui uha, atui uh khuahun atun’ simin Solamon ngasa te in khualzin in tai tul tampi kantan uha tuipi pan in lui gun omna a amau pianna gam ah atungdong un ciah uhhi. Solamon ngasa te ii aciahna lampi uh pen ahaksa mahmah na pen CCTV te ii TV hun ah ganhing leitung cih hunah zaih in hong suaksak ngei uhhi. Aciah lam un tuiteu tuak te ah kahto in hong kantan uhhi. Tuiteu tuak ngei ah vompi te in mat ding in hong ngak uhhi. Tui teutuak tungah akahto zolo Solamon ngasa te pen Vompi te an hong suak uhhi. Tuiteu tuak hongkantan zo in alung uh amuan uh hang gun mupi te in matna zong hong thuak lai uhhi. Akampha ngasa te bek matna sihna tawh hong kipelh hi.\nAkikhawl ahi athahatna tha le ngal te abei ciang Solamon ngasa te in apianna gam leh lei hong tung theipan uha anuntakna uh a athupi penpen ahi omkhawpna, tui na, atui nading un hong hih thei uhhi. Tua khitciang in apianna gam uh ah lungmuang tak in hong si uhhi. Mai kum khuakhal hun ciang Solamon ngasa te hong piang uhhi. Tua khitciang in luidung gun dung zui suk in amau nulepa te mahbangin ahaksak nuntakna pen hong kipan uhhi. Solamon ngasa te in apianna vangkhua uh pen ana ngaimahmah ngasa te ahi uhhi.\nHih leitung ah atawn in pen ngasa 3 te in eite pen athuakna te uh hong musak khin hi.\nAmasa ngasa in nulepa te hi uh a eite ading in anuntakna hongpia khiate hi uhhi. Agamla paiding eite pen muhtawp in hong en in mangpha hong khak uhhi. Itsit na’ng omlo, lametna khatzong koih lo apiak khiat thei bangbangin hong pia khia uhhi.\nAdang ngasa khatin tanu tapa te ahihi. Nu gilsung pan pusuak khitteh eite ii sisan kinai pih ahihi. Tua pan kipan in tekdong in omkhawm in panpih ding hi ci in lam en uhhi.\nAdang khatin piangna vangkhua ahihi. Bangzah in gamla mun ah om mah taleng nikhat nitak ciang ciahna ding lampi cih lampi ah ih pai ding hi.\nEite pen ngasa bangin khattang sawl bang aheite ih hihi. Leitung ah tawmcik sung ngasa bangin tuisung ah kibual in om hi hang. Tua khitciang in hih leitung ah ihteng sungin ih nuntakna tawh kibang ngasa thumte pen ih it mahmah hi. Search Myanmar/ Cin Ngaih\nPrevious: Yangon Khuado thupiang khat\nNext: Malaysia UNHCR zumpi November 06 (Tuesday) nikhat kikhakding


url: =Mihing Kipuahphatna Kicing Hiam - TUNGZANG NEWS\nMihing Kipuahphatna Kicing Hiam\nKhristian kicite sungah i buaipih penpente khat pen “ka kikhel” a kam uh tawh a cih hangun amau nuntakna kikhellote ahi hi. Jesu Khris nungzui hihna lim bangmah neiloin, a kam bek uh tawh zui cihna hi. Leitung vaiah zong met theihna khempeuh pan ngah ding, vangam zong tung veve ding cih ngaihsutna tawh nungta uh hi. Jesu nungzui mite hiloin leitung deihna zui mite ahi uh hi. Tua bang mite hangin Pasian min kigensia a, Jesu Khris vangliatna leh itna mite'n telkhial thei uh hi.\nMi khatpeuh sung panin dawi a kihawlkhiat khit ciangin a ten'na ding mun keuna zongin a vak kawikawi hi. Ahi zongin a ten'na ding mun a muh zawhloh ciangin, ‘Ka paikhiatnasa inn mahah ciahkik ning,’ ci hi. A hong paikik ciangin tua inn na awnglai a, kipuah siangin hoihtakin a om a mu hi. Tua ciangin va paikik a, ama sangin a siahuaizaw dawi sagih hong tun'pihin tua mipa sungah a teng uh hi. Tua ahih manin tua mipa pianzia pen a masa huna sangin a siazaw hi. Tua ahih ciangin tuhuna migilote zong hih mipa' pianzia mah tawh kibang ding uh hi,” a ci hi.\n(ii) Mi pawlkhatte'n a hoihlo na pawlkhat na phiatsiang uh hi(Aneu 44): Jesu in tuapa lungsim inn kiphiatsiang, kipuahpha hi ci-in na gen hi. Amau sia leh pha theihna tawh lawm hoihlo panin kikem cih bang, ahih kei leh zu dawn tawpsan cih bang mi om thei hi. Tuate kipuahphatna manpha mahmah napi kicing zo taktaklo hi. Mihing lungsimah a hoih deihna kinei ciat hi. Tua hoih ding deihna hangin amau nuntakna ah a hoihlo pawlkhat a phiatsiang thei mite mi khangto nuam, huh ding a hoihte ahi uh hi.\n(iii) Mi pawlkhatte'n amau nuntakna hoihtakin lepphat sawm uh hi (Aneu 44): I Lai Siangtho in tua mipa lungsim “hoihtakin a om,” “hoihtakin kilempha” ci hi. Tua lungsim sunga nin om teng kiphiatsiang bek hiloin a sunga van omte kilempha kik hi. Tulai i lungsim sunga van omte bang hi ding hiam? Bang thupi i sa hiam? Na nuntakna piakkhiat ngam ding zah in bang na lunggulh hiam? Tua vante in na nuntakna hong lungdamsak hiam? Leitung iplahna tawh amau nuntakna kilempha mi tampi ka mu hi. Amau nuntakna bek hiloin a siamna uh letmat (certificate) tampi zong a innsung uhah kilem dimdiamin om hi. Leitung pilna leh thubuai khawngah zattak mahmah mi kimu koikoi hi. Ahih hangin tawntung lampi ding gen theilo uh hi. “Lempha” cih thu i gen ciangin Mikang gam khawng inn leh lo, lampi leh khuate kilem dimdiamin om hi. Hi nengnung cih bang omlo hi. Ahi zongin kha nuntakna thu ah amau zong “a hawmpi” in om uh hi.\n(iv) Mi pawlkhatte' gamtat hoih banga kimuh ding hanciam uh hi (Aneu 44): Banghang a hih thu gen i hi hiam i cih leh a kammal “hoihtakin om” kici pen Greek pau in kosmeo hi. Tua khiatna in “kilawm dinga kizem,” “kilawm dinga kizut” cihna hi. Hih kammal Luka 21:5 “biakinn hoihin a thupi,” leh I Timoti 2:9 “numeite zong kilawm a kituak bekin kizemin kipuahin,” Mangmuhna 21:19 “tua khuapi suangmanpha namkim tawh kizem” ci-in kizang hi. Hih pan a i theih thu in tua mipa lungsim a kiphiatsiang bek hiloin, mite muhna ah hoih leh kilawm hih theihna dingin a kilem, a kipuah, a kizem cihna hi. Mite muh dingin gamtat hoih ciang a tung mi khat kipuahphatna kicing mahmah khin zo na ci kha thei hi. Topa Jesu in tua kizem, kilem nuntakna ciang kicing na cilo hi.\n(ii). Na kisap penpen Jesu Khris hi. Mihing in i thuakzawhloh na lian penpen mawhna hi. Tua mawhna lompi mah tawh nungta kawmkawmin Pasian thupha kisang thei lo hi. Sum leh pai Pasian thei lote'n sang thei mah uh hi. Ahi zongin mawhmaisak lungdamna, amah tawh kilem a lawmta bangin kikholhna mawhmaisakte bekin nei uh hi. Tua ahih manin Pasian thupha i deih leh mawhna panin suahtakna dingin Jesu zuan masa ding hi hang. Ama kiang a zuan mite khat nangawn nolh loin sang ciat ding hi. Eden huana nuntakna theigah a nek khit phetun Pasian Kha in nusia hi. Ahi zongin Jesu Khris ah tua nuntakna kingah kik hi. Topa in nang pumpi Ama biakinn hong suaksak nuam hi. Amah na kisap lam na theih a na san leh Pasian ta hihna za hong pia hi (Johan 1:12).\n(iv). Na nuntakna man nei dingin hong bawl nuam hi. Bang hangin nungta ka hiam cih thei lo mi tampi om hi. Topa lawn mite'n amau nuntakna a hang thei uh hi. Tua hangin David in, “Bang hang hiam cih leh mun dangah ni tul khat om sangin nangma huang sungah ni khat om hoihzaw hi. Gitlohna inn sungah ka ten' sangin ka Pasian' inn kongcingpa ka hi nuamzaw hi,” (Late 84:10) na ci ngeu ngau hi. Topa tung panin nuntakna cingtaak ngah mite adingin amah tawh hun zatkhop khempeuh supna hi loin metna ahi hi. 1999 kumin Lamka a Khangno Khoppi-ah Sia Job Thawngno tawh ka thugen khopna hun ah la kidemna ding Khangnote aw, Topa'n hong sam cih ka phuah a sakkik tawh ka zo nuam hi.


url: =Thuthak Tomkimcing 30 Oct 2014 :: ZOMI DAILY\nThuthak Tomkimcing 30 Oct 2014\nposted on 30 October 2014 at 9:33 pm Lomkholna: Hauthang, Myanmar, News, World, Zomi\nA. Zogam ading Ngasa khawi ding ci .\nChin state gam sungom mite Awn nga kiim nek theih ding Ngasa munpi thum pan ngano kikhawi ding State Minister Pu Van Thawng gel daap hi. Falam gam Ramthalo khua , Tedim gam Khai Kam khua leh Mindat gam Myahchiang ah Ngasa no suak sakna bawlnei ding ci hi. Mipi te in bel Chin state Mual leh Guam tui dawn dingzong hamsa na mun ah Ngasa khawi a State bup vaak zo ding auploh ban ah Kuamah in ngasa khawi ding in akin kuamah om nai lo cihi. State thu ciapteh na laibu pi sungah bel Ngasa khawina Chin state bup ading Acre 148.436 om in ki ciamteh a, koi lai mun cih kigen nailo cihi. Laibu ceptehna ahihi.\nB. Chin State Election Commision te leh Party tuamtuam kimuhna.\n29 Oct 2014 ni -in Hakha khuapi Kumpi zum huang sung ah kiteelna vai thusa pi te leh Party tuamtuam te zinglam daak 10:00am hun pan kipan in kimuh khopna nei uh hi. Tua mun ah Pu Lian Uk in thukong honna nei hi. Hih kimuh khopna ah misittel ( immigration), lampan, Thukhun zia siam ( Upadi) lampan, Election Commision lampan, Media lampan cihbang in avangkim theithei kihel uh cih kizahi. Bangteng kikum in thu khentat cih mipitung ah gen khia nailo uhhi.Akua Party teng kihel cih kitelcian nailo ahihi.\nC. Kuamah thudong ngam omlo.\nZogam ( Chin) state sung ah Khuapi minpua namkeke thukizakna laihawm aki khaktan hang in Hih akikhak tan namkeke khuapi minpuate in Matupi times nungta ahih na thu leh Matupi khuapi huam gamsung amun om tualsuak kampau laisinna namnih Sentlang kampau nam leh Doem kampau nam kumpi sangah asin sak theihnading elh laihilh siate khasum kyats 30000/- aki nguaihna thute akiphukpai postli teng in State zumah pilnalam minister pa tung thudotna bawl kua mah omlo kicihi.\nD.Tedim khua in Mipil Mihau apiansak hang’ Amang ngilh kitamm.\nTulai mipil miciim miteitang, Kumpi thuneihna ah zalian pipi Tedim khuapi in tunto hi. Biakna lam, Leitung lam ah akimtak in mi namdangtawh kibang in koihto zohi. Tedim khuapi in Mipil, Miciim, Mihau, Milian Thuneihna, Leitung lam, Biakna lam ah akoih hang in tua akoih toh Mipil Miciim , Mitei, Mihau, Milian te in aminam tungah minliatna bek kem ngeungau a, Tedim khuapi puah to a, khantoh nasep akipan mi pilciim tei ki tawm mahmah hi. Ahau alian apil atei, athunei te in Tedim puahni cih khatveizong meeting bawl ngei lo in omlel uhhi. Tedim khuapi khitui luangsak in koih uh hi hongkicihi. Ahang in nasep namun ah tualbial suak in Tedim na nusia hi Tedim in cihi.\nPrevious: Khuado leh ZNC/ ZCD kum 26 cin pawi nuamtak kizo\nNext: Zomi journal takes the middle road\nVondeih Kep Ding – 105 (Dimno’ Pa)\nZCD Lungdam pihna\nGolhguk nekna tawh tukhasung bekbek in Police Officer mi 21 kimankhin


url: =Kua kisam zaw ~ TDkhen :: ZOMI DAILY\nposted on 11 July 2017 at 11:48 am Lomkholna: News, Tdkhen\n1. Khua khatah Minister hong pai ding cih thu ki za sak hi. Minister pen a hun ciam lian-ah hong tung hi. Ahizongin khua mite kiging man lo uh hi. Khua upate khat in, “Uliante peuhmah a hunciam uh sangin nailang bang a kai zaw dingin a ngaihsun ka hi uh hi” a ci hi.\n2. Khangual honkhat gualnopna bawl dingin lui lamah a pai uh hi. Ciamnuih leh cihtak a khen lo mikhat in, “Hong pai un, i lawmpa tuikia” ci-in kiko hi. A lawmte in um phalo uh ahihmanin a nungta lai in a lap man kei uh hi.\n3. “Ka thusim theih khat hong gen ning, kua-ma kiangah na gen nawn kei in” a cih zawh a sawt lo-in, tua thu kikan-a, ama’ tung mah a tu hi.\n4. Naupang kum 5 mi khat khuapi sungah gammang hi. “Na pa kua hiam” ci-in kidonga thei lo hi. “Na nu kua hiam” kici-a thei lo hi. “Na khua-min bang hiam” ki ci-a thei lo hi. A buaipih dingte in buaipih thei lo hi.\n5. Ta khat neihsun ci-in, avot a sa thuak sak nuam lo in, inn-ah a om sak den hi. A nu in anhuan’ ding, mehbawl’ ding a baihsa in koih kholh sak den hi. Cim phawngin a et dingin TV zong a lei sak lai hi. Sun ciangin a lawmte tawh TV en den uh a, a nu vai hong ciah kuan ding ciangin, kipei biangbuangin, mehbawl’ ding hun ngah nawn lo-in zingmeh khing peuh a satsuah zel hi. “Ka lawmte hong hawhin, hun ka ngah kei” ci-in a nu mehkhing peuh a meh sak den hi.\n6. Khatvei putu kikhawl khat a pu in, “Ka tupa no, hoihtakin ka makaih ding hi a ci hi. Nikhat sung a kikholh uh ciangin a tupa ut nawn lo hi. A pu lung nuam lo ahihmanin bangci thu hi ding hiam, ci-in a kanleh, “Ka nu, ka pa in zong hibangin hong bawl nai kei” a ci na hi gige in, a nu, a pa nangawn a na khasia zo mawk uh hi.\n7. Company khat in a innlampa’ kiangah a lam ding zah a zawh khit ciangin, a val-in khat lam beh lai dingin a sawl hi. “A hoih mahmah, a to mahmah dingin khat na lam lai in” ci-in thu a pia hi. Innlampa in, “A val-in khat lam dinga, hoih mahmaha, to mahmah ding, cih zaw lai pen, kei’n cik-a inn zulhlam ngei ka hiam, a val-a lam dinga tua bang hong cih sawnsawn pen hong simmawhna hi” ci-in hehlungpi tawh a kipan hi. Zawh baih theihtheih dingin hih mengmenga, a lamh sate sangin to zaw ding cih genlohin, zulhlamh lua ahihmanin, a pu a khem nadingin a tungtham teng a za hoih takin a zut hi.\nA zawh ciangin a pu a ap-leh a pu in, “Hih zah ciang i-kithuah pen, na citak mahmaha, ka lung a dam mahmah hi. Tu-a ahoih phadiaka na lamh pen nang kong pia hi. Na zi na ta tawh na luah ta in” a ci hi.\n8. Pasian thu a kigenna camp ah ka luta, ka siate laka khat in hong makaih hi. Ki apna hong sap ciangin ka pai thei kei hi. Banghanghiam cihleh lo ka kiveeng uh a, kigi hong keek den hi.\n(Tua nu, tua pa tua ci, ci-a a om thu khat a kigen hilo hi. Tulai hun panin khangthakte’ mitkha ah a luai thei uding gen dan tuamtuam zatna hizaw hi. Khristian ihihnate sawt nailo ahihmanin, a hithei bangbanga hong ki makaih hiphotin, Khristian hihna hong sawt toto-leh, khangthakte in, a hithei bangbanghinawn lo-in, leitung lam, kha lam, kikhaikim-a hong gen khiat theih nading, muhkholh sak nopna hi).\n9. A monu in a teeknu kiangah, “Kei a hoihlo tuam hituan ka hiam, na vawh bangin a at na hi hi” ci suk giap hi. A monu zong a sawt lo-in, teek hong hiding ahihmanin, kici giap zel ding hi. Tua khaigui hoihlo a botsat thei ding mi, tulaitakin kua hi ding?\n10. (1) Bang mi etet, ka cihleh kei zong a en ka hi gige a, mite’ hoih lohna ka koleh kei zong a hoih lo ka hi hi. Banghanghiam cihleh mihoihte in kua mah ko lo hi.\n(2) Vaihawm makai khat ka hi-a, meigit tangkhat in singkung tampi sia sak thei in, singkung khat in zong meigit tampi piangsak thei cih ka thei hi. Ka theih bang a thei lo mikhat in gam hong kang sakleh kua’ mawhna hi ding?\n(3) Kammal hoih khat in lawm piangsak thei in, hunpha zong a bawl thei hi. Tua mah bangin kammal hoihlo khat in gal piangsak thei in, hun a sia sak thei hi. Hih thu a phawk masa ding pen a za masate mah hi a, tua mi kua hi ding?\n(A mi tua hi, cih thu hilo hi. Khat leh khat kizopnate ah deih batloh hun om thei ahihmanin, a ngaihsun thei masa-sa in thu-khui pahpah thei leng, cihna).\n(4) Mite’ mawhna ka maisakleh ka mawhna hong kimaisaka, mite’ mawhna ka ciaptehleh kei’ mawhna zong hong kiciamteh hi. Gal ka deihleh ka nei thei a, lawm ka deih lezong ka nei thei hi.\n(5) Satan in hong khem hi cih thei napi a, khem’zawha ka om’leh, khemna sunga ka tukna pen kei’ mawhna maw, Satan’ mawhna?\n(6) A hoihloh lam thei kha lo-a gamtate pen, ‘Khial’ (lamkhial) ki ci a, thei napi-a gamtate ahihleh, a ‘Mawh’ ki ci hi. Ki taangko napi-a theih lohna zong kua’ mawhna hi ding hiam? Taangkote maw, Ei..? (Pilvan loh mawhna).\n(7) Ka tai theihloh nading mun khat-ah, “Hong kihilh hito kei ci-in ka mawk om’leh, ka kihelloh mawhna pen, hong hilh ding a mangngilhte’ kisapna maw, kei-ma kisap na?\n(Hih thu ah zong, vaikhat peuhpeuh-ah, ei hong kimangngilh taleh, khasiat ngaihsutin, ki-dai thah mawkmawk lo ding, cih lam etsakna mah ahi hi. Gentehna tawh mikhat i-zang phial zongin, amah hipah lo, cihna).\n(8) Mindaina thuak mikhat in a lawmte’ kiang a va zuatleh, na thusim lo uh ahihmanin, lametna bei-in a sih lawh hi. Tua sihna thu-ah kua in mawh pua ding hiam?\n(9) A hilo pi khat up khakna pen kua’ mawhna hi ding? (Thu kan loh mawhna).\n(10) Khristian gam sunga om hi napi-a, Hell khuk sung i-tunleh kua ngawh ding?\nPrevious: LOGOS leh RHEMA kibang maw? ~ Lian Muan Kim\nNext: Kawlpi leh Yangon atai Chintaungtan te Bus khat lamkal ah tuahsia, asi omlo\nKammal Hoih Pawlkhat ~ Tg. Tuangpi\nSaudi leh apawl te’n Yemen ah mi 60 that leuelu ~ Thang Khan Lian


url: =Mihaute’ Hauh dan thusim (1) ~ Mungpi Khupson :: ZOMI DAILY\nposted on 20 July 2016 at 12:56 am UTC+9:30 Lomkholna: Article, Business, MungpiKhupson\nNangmah kipia masa pen in\nMipilpa’ innsungah neihlelam a dimin om a, ahi zongin mihaipa in a ngahzahzah zangkhia pah hi. – Paunak 21:20\n1926 kumin George S. Clason in tanglai Babylon mite’ hauh dan thusim The Richest Man in Babylon cih laibu minthang mahmah na gelh hi. Tua a laibu sungah hauhna dinga kisam masa penpen in: Nang le nang kipia masa pen in cih thu ahi hi Hih thusim pen tuciang dongin mihauten a thubulphuh uh khat ahi hi.\nNa khasum hi ta leh, na sumbawlna pana na ngah a meet hi ta leh, nanga ding sum khat peuhpeuh na khutsung a tun phetin a tawm a tam ciloin na kingapzahzah tuam koih pah lian in la, a mang danin ngaihsun pah in. A hih theih leh Bank muanhuai khatah atuam vilvelin Saving Account hawng inla, Compound Interest (genlai ding…) tawh long termin koih in, na pension hun a cin ma loh lawng peuhmah kei in.\nNa sum nang khutsung a tun phetin, innsap leh bill tuamtuamte ngaihsun masa kenla, nanga’ ding pen thupi ngaihsut masa pen in. Nang’ tan ding aituam na kipiak khit ciang bekin inn sap man, bill tuamtuam leh kisap dangte ngaihsun pan in. Gentehna: Na khasum $2000 ahih leh $200 pen tuam koihpah inla, $1800 a saang danin kingaihsun in.\nRobert Kiyosaki in a genna ah, mizawngte amau kipia nunung den uh ahih manin hau theihlo uh hi. Mihaute ahih leh amau mahmah kipia masa den uh hi, a thuaklawh uh a, a minsiat lawh phial zongun phamawh sa lo uh hi ci hi. Innsap, bill tuamtuam leh na kisap dang tuamtuam na piak masak leh nanga’ ding hong om nawn lo dinga, “phamawh kei e, ka kisap diakteng sikzo lel ing” cihna tawh na lungkim kha ding hi. Tua ahih manin nangmah kipia masa photphot in, a vallai in na kisapna tuamtuamte a sik zawh kei leh na sum saan a kicin loh lamtak na tel phapha dinga, a tamzaw ngah theihna ding na hanciamloh hong phamawh ding hi. Tua kisapna in na hauh theihna dingin hong tawsawn ding hi.\nHau nuam tei napi sum khol theilo na hih leh Multimillionaire W. Clement Stone’ thugen lungngai dih in: “Sum khol theilo na hih leh nang’ sungah liatna omlo cihna hi” na cin geubek hi.\nPrevious: Nipini kikhop kulsese maw: Pawlpi ka nuak leldiam? ~ Lian Muan Kim\nNext: Zo vontawite laitual lenna Swe-tui vangkhua – 2


url: =Missionary Pr. A. E. Anderson ii husanh nunung ~ Dongno :: ZOMI DAILY\nMissionary Pr. A. E. Anderson ii husanh nunung ~ Dongno\nposted on 11 November 2015 at 9:19 am Lomkholna: Dahpihna, News\nSDA sangmang Anderson in ong nusiatna nong zak sak ka sim kha aa nakpi-in ka lungsim ong lawng hi. Kei pumpi-in amah mu kha, athu hilh ngai kha ngei, Leilum ah gospel a pai ciangin zui-in va ngai ngei ka hih manin ka it mahmah sangmang khat ahi hi. A omna uh inn ah akituah uh ciangin, nihvei thumve bang kong khak leh a tal taih kha zeel hi.\n1954 pawlin Lawibual a inn,( tuu aa AG Pastor Cin Khan Thangte inn mun kiim) uah ka pai zeel uh hi.\nKa neulai thu mangmawh khat; Pr Anderson pen, a mel mahmah zong mangkang ka muh lak ah pasal ahoihpen pawl hi. Pi 6.4 sang aa gawng lo thau lo tha tawh kidim hi.Sani -ni kikhop ding ciangin suit a silh ceecaa ciangin ki lawm mahmah hi. Na a sep ciangin faded blue jean leh T shirt tawh etlawm mahmah zeel hi. Sang mahmah, a duang kilam dan zong hoih in, ‘pong’ kasa mahmah uh hi. Ka lawmte pawl khat bang amah bangin ‘ mang alut nuam’ om liang hi.A aw zong uun mahmah duadua aa ama pumpi tawh kilawm mahmah sese hi. Kikhopna ah la asak ciangin ‘octave’ khat a uun zaw-in ‘apaisuak’ mah sa hi. Kei tua lai-in Tan 6-7 pawl ka hih ciangin mang pau siam nuam in ka zui zeel hi. Thu a gen ciangin akhut zaakin, akhut vei kawm ahih ciangin, khatvei a kamphenpa viikpaai dektak hi. A zi-in ngauo et thei zeel hi.Evengelist-te bangin thu gen zuaizuai aa, thu gen zong siam mahmah hi.\nA tha zong ahat mahmah khat hi aa, khat vei Haka Sangmang Johnson tawh a inn tual uah ki ho in agei ah ka ngai uh hi. A jeep thu gen uh aa, tua kawmin amai-ataklam panin ong dom in apei lei pan kikhaang khia ahihmanin ong ki pei velvel ka mu hi. Hat salua ka hih manun thupi ka sa mahmah uh hi..\nLeilum ah nitak khat, Pa Hang Za Ginte inn sak phuung tung, mawngpi nuai ah crusade khat bawl in ken zong ka va zui hi. A tapate nih tawh ki thuah thei ka hih manun ciah ding ciangin, David leh Gracy tawh a jeep tung ah ka na tuang khol uh aa, David in a gear ong khoih leh Jeep damdamin akhang phuung lam ong ki hual suk hi. Sangmangpa, Anderson in ong gal muh ciangin ” Stop it Stop itttt” ci-in a aw ngaih tabuangin, awng beba kawmin ong delh phei-in, akhut tawk jeep a nang keekaa hi. ” Get out Get out” ci-in ong awng leuleu aa, lau-in ka lengkhia uh hi. Amah guakin nangin khawl sak hi. A tung ah meiset, generatot a lian sim khat om lai hi. Tua hi kei leh akhang aa phung sangpi ah a kia suk ding ka hi uh aa, hih lai zong kong at kei kha ding hi. Ka nuntakna ong hon khia ka ci thei hi.\nKhat vei leuleu, a generator set amah guakin, san teetaa-in domin mundang khat ah koih hi. A zaang ding ka sak leh a nitak ciangin, tua set mi li-in khuisa depin a khin khia leuleu uh ka mu hi.\nTu aa ” SDA Sangmang inn” alam lai-in taakluang lianpipite, a lettamah-te in teipi tawh kal in tawmtawmin khuk uh amuh ciangin, ” No, No” ci-in a lupei in, aman a khe tawh, kawng dom kawmin hual ziauziau hi. A kawm zawlpite a khun uh ciangin, a nasemte nih leh thumin zawng lunglung uh aa, amah a kawm tung pan a keh kha sukin a zawl laizang panin kileek kimin koihsak aa, a khe tawh khai to-in la hi. A om lai tam thei keng, tua sangmang inn amah ngiatin alam ahi hi. A tha hatna thu ka dot ciangin ” Nidangin lumberjack, singkung lianpipi a phuuk, atan, anaawn nasep sem ngei hi” ong kici hi.\nA inn gei uah mual dawn hi napi, tui khuk khat amahmahin to vava in mualdawn ah tui om ding maw ci-in lamdang sa in,” Is there water here?” ka cih leh tui a om na a test na ong lak hi. Pat tawm khat kuang neu khat in sin sukin zan thapai koih aa,’ zingsang ciangin akuang sung aa pat nel ningniang in a om leh , tua mun leisung ah tui om hi’ ci hi., Leinuai tui om na zondan khat ka thei pah hi.\nDavid tawh, a sakol uh ka cing khawm ngei uh hi. Khat vei amau inn khanglam mual pang ah sang tutphah saute, leh koihin, takteh tung ah tolhpeng ka tuang zeel uh hi. Ni khat ka kibung uh aa tua aa kipan a pate’n ong phal nawn lo uh hi.\nBilpi kang khawi uh aa, ka muh masakna uh ahih ciangin, a nisim phialin ka va enen uh hi. David leh Gracyte’n asawt lo-in ong ciahsan uh hi. 1996 kumin California Pasadena ah Sia Ngin Hangte kiang ka hawh sung khatvei Sangmangpate kiang hawh dingin ka hanciam hangin bangteng hiam khat tawh ka hawh thei kei aa, hun ngah leng ka mu kik nuam mahmah hi. A hih hangin tun ong sihsan khin ahih manin, amah hih leitung ah a mu nawn lo ding ka hi hi. A zi ( anuntak lai leh), David leh Gracy-te tawh ki muh kik ding ka lunggulh giuaguau lai hi. Davit-te tawh , ong thei lai tam maw, na kimuh uh leh na hopih sak in. A pa un ong nusiatna hangin kei zong amau bangin ka dah hi” na cih sak in. A mau email na theih leh zong ong khak ve maw !. A mau sawt ong om man lo uh ahih ciangin lawm kip, lawm khotak-in ka kinei man kei uh hi. A hih hangin English language lam ah inspiration ka ngahna hi cih ka tel hi. Ka phawk den ding hi.\nSangmangpa pen ei khamtung gam ah SDA upna ong puak masape hi ding hi. Ka va kikhop zeel hangin, SDA suak lo ka hih manin, biakna lam tawh kisai asepna ka tam theih kei hi. A hih hangin a it-huai mahmah Sangmang innkuan khat ahihna ka phawk tawntung hi.\nSangmaang Pr. A. E. Anderson phawkna kammalte hang aa lungdamkohna\nKong it Zomi u leh naau, nu leh pa, pi leh pu, a kua matek:\nZogam ah Pasian thu manpha taangko ding aa a nuntakna kham aa a hong pai Pr. Anderson in a hong sihsan ciang iin dahpihna leh phawkna tuamtuam te a hong gelh a kua matek tung ah lungdam hong ko ingh. Tu zawh kaal nih khawng ciang iin Anderson memorial service siim ding iin vapai ding kahihmanin Zogam leh Zomi te in Christian missionary khempeuh ih it ih ngaih ih phawk zia lai ah nong gelh te uh, sangmaang nu Lois leh a tate, a tute teng kiang ah na gen hamtang ding hi’ng.\nA diakdiak iin U Kimsan, U Lam Thang, Sia Khampeek, Nu Betty Manghuai, U Hang Khan Lian, leh Sia Kenneth akipan dahna, lunglenna leh lungdamna lai a gelh a kua mapeuh in no ii phuutkhak ngiat thu thak te leh ih Zomi bup ii phattuamna bulphuh aa sangmaangpa Anderson leh sangmaang dang khempeuh te ii thupiitna nong pholh khiat uh ciang iin kei aa kipan mi tampi in a phattuam lawh ding iin lam en ka hihmanin lungdamna hong pulaak ingh.\nZolai tawh hi bang aa English alphabet ABC zangh iin Zomi khempeuh ih ki thuzak theih na ngiat zongh Zogam aa hong pai ih sangmang te hang mah hi pah aa Pasian thu leh thu dangdang tampi te khempeuh ah Zomi te tu aa ih dinmun ciang ih tun nading aa a hong pantah peen Roman Catholic sangmaang te leh Prostestant sangmaang khempeuh te hang ahihmanin Zomi bup in ih sangmaang te tung ah a lungdam huai mahmah ahi hi. Christian kician tak, Pasian thumaan a um takpi, pianthakna a nei takpi te in ih sangmaang te tung leh Pasian tung ah lungdam loh theih loh ahi hi. Christian sangmaang te hong pai kei henla, Buddhist sangmaang khawng in hong pantah masa hi kha zenzen leh tu ni dong iin Kawllaai peuh zangh iin “aw gaa taa, a haan paan dhi ——-,” cih peuh, “taa duh, taa duh,” cih peuh, “a hmiah, a hmiah” peuh ci aa awng daadaa iin zamm peuh a tum lel te leh lam nawl peuh ah a kizui luailuai lel te hi laai zen ding hi hangh.\nTua hi iin Zogam aa hong pai ih sangmaang te hong puak Pasian thu manpha te mimal ciat in hamphatna iin nei takpi iin nuntak pih ciat iin ih omna munmun ah Pasian lim leh meel a kilanghsak te hong suak sak ciat ta hen. Pr. Anderson hong nusiat huhau aa thu thak leh khanlawhna thak hong pia thei ding aa ciimtak aa lai gelh mimal ciat tung ah lungdamna hong pulaak ingh.\nA kua matek na omna ciat uh ah lungdamna leh cidamna ih Topa’n hong guan ciat ta hen.\nItna leh zahtakna tawh,\nMissionary Pr. A. E. Anderson ii husanh nunung\nKong it Zomi a kua maciat,\nZaan iin Pr. Anderson in leitung nunna nusia ta iin Pasian gam a hong tun ni ding bek ngak iin om ta ahih thu, 11.00 p.m., Monday, November 2, 2015, iin a nuntakna hu nunung peen sang khia ahih thu hong pulaak zo hi.\nZomi khangno khanghaam tampi tak leh a tam zaw te in thei kha lo ding nahihmanun Pr. Anderson meel a mu kha ngei lo te ading iin deihsakna tawh May 28, 2011 aa amah tawh ka kilaak khopna uh milim hong belh iin tu kum June 13, 2015, aa amau innkuan tawh ka kimuh khop nunung peen uh video tomno khat leh 2011 kum aa Zomi Innkuante tawh a kimuh khopna video te hong khak ingh.\nIh it mahmah sangmaang pa in a hong nusiat man iin Zomi a kua mapeuh ading Pasian tawh kinai zawkna hong piiang ta hen.\nPrevious: Ka muhpak US Gamthu pawlkhat – 46\nNext: Kidawm inla Ngaak in\nPhawk gige ding leh nuntakpih ding Lai Siangtho mun pawlkhat\nZAM Thupuak :: 03 Jun 18 (Palai kiteelna & Kumcin sapna)\nYahoogroups ah “Add Members” Feature ki lakhia ta\nParty member a pawlcin theih nang thugen siam kisam